title: Wednesday 13

text: Wednesday 13 esiintyy myös yksin, ja hänellä on yhtye nimeltä Bourbon crow, joka soittaa akustista outlaw country -musiikkia. Bourbon Crow julkaisi esikoisalbuminsa "Highway to Hangovers" 2007.


title: Wednesday 13

text: Wednesday 13:n ensimmäinen soololevy "Transylvania 90210" ilmestyi 2005. Vuotta myöhemmin 2006 julkaistiin jo kakkosalbumi "Fang Bang". Jouluna 2007 Wednesday julkaisi DVD:n "Weirdo A Go Go", jossa hän esittelee pätkiä lempi kauhu- ja sci-fi-elokuvistaan. Kolmas albumi "Skeletons" sekä "Bloodworks"-ep, jossa on akustisia kappaleita, ilmestyi kesällä 2008. Vuonna 2011 julkaistiin uusin albumi, Calling all Corpses.


title: Arsène Lupin

text: Arsène Raoul Lupin on fiktiivinen henkilö, joka esiintyy ranskalaisen Maurice Leblancin (1864–1941) luomissa, klassikoiksi kohonneissa rikostarinoissa.


title: Arsène Lupin

text: Ranskalainen yleisö sai tutustua Arsène Lupinin hahmoon 15. heinäkuuta 1905 sanomalehdessä "Je sais tout" ilmestyneessä novellissa "L'Arrestation d'Arsène Lupin". Lehti oli pyytänyt Leblancilta ranskalaista vastinetta Englannissa suuren suosion saavuttaneelle Sherlock Holmesille. Suureksi osaksi lehdissä ilmestyneet novellit ja jatkokertomukset julkaistiin myöhemmin novellikokoelmina ja romaaneina.


title: Arsène Lupin

text: Leblanc määritti Lupinin synnyinvuodeksi 1874. Lupin on nerokas herrasmiesvaras ja gallialaisen charmin henkilöitymä, joka rakastaa naisia ja timantteja. Hän ei koskaan surmaa ketään vaan hurmaa heidät saadakseen haluamansa. Lupin ei unohda vähäosaisiakaan vaan jakaa heille osia saaliistaan. Hän on siis eräänlainen Don Juanin ja Robin Hoodin risteytys.


title: Arsène Lupin

text: Kirjailija Leblanc itse esiintyy Arsène Lupin -tarinoissa Lupinin virallisena elämäkertojana, jolle Lupin kertoo seikkailunsa. Leblanc ja Lupin kohtaavat ensimmäisen kerran junassa matkalla Pariisista Roueniin. Leblanc esiintyy Jean Daspryna ja Lupin Guillaume Berlat´na. Pian kohtaamisen jälkeen Leblancista tulee Lupinin virallinen elämäkertoja.


title: Arsène Lupin

text: Nuoruudessaan Leblanc haaveili kirjoittavansa psykologisia romaaneja, mutta hänen kohtalokseen tuli tehtailla Arsène Lupinin seikkailuja elämänsä loppuun asti. Hänen kirjoittamanaan ilmestyi kaikkiaan 20 Lupin-kirjaa. Sittemmin joukko kirjailijoita on jatkanut herrasmiesvarkaan seikkailuja. Esimerkiksi salanimellä Boileau-Narcejac kirjoittajanut parivaljakko Pierre Boileau ja Pierre Ayraud (Thomas Narcejac) julkaisi 1970-luvulla viisi jatko-osaa. Arsène Lupin -pastisseja ovat kirjoittaneet myös muun muassa Michel Zink, Christian Poslaniec, Anthony Boucher ja Michel Bussi.


title: Arsène Lupin

text: Lupinin hahmo on monessa suhteessa samantapainen kuin Arthur Conan Doylen luoma Sherlock Holmes: kumpikin ovat yliälykkäitä, nokkelia ja lähes voittamattomia. Vaikka Arsène Lupin toimii lain väärällä puolen, ei hän ole pahuuden ruumiillistuma, kuten Holmeskaan ei ole hyvyyden perikuva.


title: Arsène Lupin

text: Kaksi titaania Lupin ja Holmes kohtaavat muutaman kerran Maurice Leblancin Lupin-uran alussa. Tekijänoikeudellisista syistä Leblanc käyttää Holmesista salanimeä Herlock Sholmès, mutta teosten myöhempiin painoksiin nimi on muutettu alkuperäiseksi. Lupin ja Holmes täydentävät toisiaan, sillä Lupinissa Holmes saa arvoisensa vastustajan, ja Holmes puolestaan on ainoa, joka voisi voittaa Lupinin.


title: Arsène Lupin

text: Holmes ja Lupin tutustuvat toisiinsa tarinassa "Sherlock Holmes saapuu liian myöhään" ("Sherlock Holmes arrive trop tard"), joka on ilmestynyt novellikokoelmassa "Arsène Lupin, mestarivaras" ("Arsène Lupin, gentleman-cambrioleur", 1907). Novellissa Holmes kutsutaan Ranskaan selvittämään Lupinin tekemää varkautta. Holmes kohtaa Lupinin kadulla tietämättä ensin, kuka tämä on. Lupin puolestaan tajuaa, että vastedes Holmes tuntisi hänet aina, pukeutui hän mihin valepukuun hyvänsä.


title: Arsène Lupin

text: Seuraavan kerran kilpakumppanit kohtaavat kahdesta tarinasta koostuvassa kirjassa "Arsène Lupin ja Sherlock Holmes. Vaaleatukkainen nainen" ("Arsène Lupin contre Herlock Sholmès", 1907). Kirja keskittyy Holmesin ja Lupinin kaksintaisteluun, jossa kumpikin asettaa kilvan ansoja toiselle ja kumpikin on vuoroin voitolla. He kohtaavat vielä kolmannen kerran romaanissa "Ontto neula" ("L'Aiguille creuse", 1909). He ovat myös kohdanneet pelissä nimeltä Sherlock Holmes vs. Arséne Lupin.


title: Arsène Lupin

text: Arsène Lupinista on aikojen saatossa muokattu useita näyttämösovituksia, elokuvia, radiokuunnelmia, televisiosarjoja ja jopa tietokonepeli. Tuorein elokuvaversio on vuonna 2004 ensi-iltansa saanut Jean-Paul Salomén ohjaama ranskankielinen "Arsène Lupin", jossa Romain Duris näyttelee nimiroolin.


title: Arsène Lupin

text: Aku Ankka -taiteilija Don Rosan sarjakuvakertomuksessa "Musta ritari" esiintyy nimihenkilönä voittamaton herrasmiesvaras Arpin Lusène. Kyseessä on suora viittaus Lupinin hahmoon ja sanaleikin kautta syntynyt nimiväännös (Ar|sène Lu|pin > Ar|pin Lu|sène).


title: Arsène Lupin

text: Japanilaissarjakuvataiteilija Monkey Punchin sarjassa Lupin III päähenkilönä seikkailee Lupinin pojanpoika Arsène Lupin III.


title: Arsène Lupin

text: Pelissä Persona 5 pelaajahahmo saa käyttöönsä "Persona"-olennon nimeltä Arsene joka on vahvasti Arsène Lupinin innoittama.


title: Arsène Lupin

text: Suomeksi on ilmestynyt useita Leblancin Arsène Lupin -kertomuksista koostettuja novellivalikoimia. Alkuperäisiä kertomuksia on myös julkaistu suomeksi erillisinä painoksina. Ohessa joitakin erillisenä niteinä julkaistuja suomennosnimikkeitä:


title: Anti-Flag

text: Anti-Flag on vuonna 1988 Pittsburghissa perustettu punk rock -yhtye. Kappaleiden sanoitukset ottavat kantaa muun muassa rauhan ja ihmisarvon sekä eläinten oikeuksien puolesta. Yhtye on ollut mukana monissa mielenosoituksissa sekä protestoimassa että soittamassa.


title: Anti-Flag

text: Anti-Flag perustettiin vuonna 1988 Pittsburghissa, Yhdysvalloissa. Siihen kuuluivat teini-ikäiset Justin Sane (kitara) ja Pat Thetic (rummut). Alkuvuosien lukuisista soittajavaihdoksista Justin Sane on nimennyt ainoastaan yhden – siskonsa Lucy Festerin. Vuonna 1989 Anti-Flag soitti yhden keikan, jonka jälkeen Fester lähti. Neljän vuoden jälkeen Andy Flag astui basistin paikalle, mistä lähtien kokoonpano pysyikin pitkään samana.


title: Anti-Flag

text:
Anti-Flagin julkaistua kesällä 1996 ensimmäisen levynsä, "Die For The Government", Andy Flag jätti yhtyeen sen sisäisten ristiriitojen vuoksi. Vuoden 1997 alussa Chris Head tuli basistiksi. Myöhemmin basisti Jamie Cockin liityttyä Chris Head siirtyi toiseksi kitaristiksi.
Vuonna 1998 yhtye julkaisi toisen albuminsa "Their System Doesn't Work For You". Puolet levyn kappaleista julkaisi North American Sucks -levy-yhtiö ja puolet yhtyeen oma yhtiö A-F Records. Anti-Flagin kokoonpano on pysynyt samana Jamie Cockin lähdön jälkeen, kun Chris#2:sta tuli yhtyeen basisti. Chris#2 on myös yhtyeen toinen laulaja. Vuonna 1999 julkaistiin kolmas levy "A New Kind Of Army", jonka kappaleet käsittelevät muun muassa poliittista korruptiota, rasismia ja fasismia.


title: Anti-Flag

text:
Anti-Flag aloitti uuden vuosituhannen USA:n suurimmalla punkfestivaalikiertueella "Vans Warped Tourilla".
Vuoden kuluttua levy-yhtiö Fat Wreck Chords julkaisi yhtyeen neljännen albumin "Underground Network", joka myi aikaisempia paremmin. Tämän albumin kappaleista muutaman laulaa Chris #2. Vuonna 2002 yhtye julkaisi oman levy-yhtiönsä nimissä "Mobilize"-albumin, joka sisältää yhden Anti-Flagin tunnetuimmista kappaleista ("911 for peace") ja muutamien kappaleiden liveversioita.
Vuoden kuluttua 2003 yhtye teki jälleen uuden levyn, "The Terror State", joka alkoi tyyliltään muistuttaa enemmän tämän vuosituhannen punkrockia ja hardcore punkia, mutta kappaleiden sanoma pysyi samanlaisena.


title: Anti-Flag

text:
Vuonna 2006 Anti-Flag julkaisi kuudennen albuminsa, "For Blood and Empire", josta löytyy yhtyeen tunnetuimpia kappaleita nimeltä "The Press Corpse" sekä "This Is The End (For You My Friend)", joka on myös soundtrackina NHL 07 -pelissä.
Parin vuoden päästä julkaistiin yhtyeen seitsemäs studioalbumi "Bright Lights Of America". Musiikillisesti albumi erosi edeltäjistään, sillä yhtye käytti albumillaan ensimmäistä kertaa muun muassa lapsikuoroa ja patarumpuja. Justin Sanen mukaan he olivat yrittäneet sovittaa näitä jo edelliselle albumilleen, mutta päättivät lopulta ottaa ne käyttöön vasta "Bright Lights of Americalla". Kesällä 2009 julkaistiin itsenäisen SideOneDummy Records -levy-yhtiön kautta yhtyeen kahdeksas albumi "The People or the Gun". Kyseisellä albumilla kuullaan laulamassa myös Rise Againstin Tim McIlrath ja Bouncing Soulsin Greg Attonito.


title: Anti-Flag

text: Vuonna 2011 Anti-Flag ryhtyi työstämään uusinta albumiaan, josta käytettiin alun perin nimeä "Magnum". Nimi oli viittaus vuonna 2001 ilmestyneeseen "Zoolander"-elokuvaan. Albumi julkaistiin 20. maaliskuuta 2012 nimellä "The General Strike".


title: Anti-Flag

text: Anti-Flag kävi ensimmäisen kerran Suomessa 2008 Helsingin Nosturissa ja Ruisrockissa Turussa. Vuonna 2009 yhtyeen piti tulla Suomeen jälleen talvella, mutta joutui Justin Sanen loukkaantumisen vuoksi peruuttamaan kaikki jäljellä olevat Euroopan-keikkansa, joihin kuului myös Tampereen Pakkahuone. Yhtye esiintyi kuitenkin 21.-22.11.2009 Seinäjoen Rytmikorjaamolla ja Helsingin Nosturissa Eastpak Antidote Tour -kiertueen yhteydessä. Anti-Flag esiintyi 2010 Turun Ruisrockissa.


title: Santtu Mäkinen

text: Santtu Vesa Mäkinen (s. 29. marraskuuta 1970 Tampere) on suomalainen entinen kestävyys- ja keskimatkojen juoksija sekä maastojuoksija.


title: Santtu Mäkinen

text: Mäkinen voitti urallaan kaikkiaan viisi SM-kultaa: 5 000 metrillä 1993 ja 1995 sekä 10 000 metrillä 1993, 1995 ja 1997. Hänellä on 5 000 metriltä neljä hopeaa (1991, 1996, 1997 ja 2000) ja kaksi pronssia (1990 ja 1999) sekä 10 000 metriltä kaksi hopeaa (1996 ja 1998) ja yksi pronssi (1999). Lisäksi Mäkinen juoksi puolimaratonilla pronssia 2002 ja maastojuoksun lyhyen radan kisassa hopeaa 1997.


title: Santtu Mäkinen

text: Mäkisen ennätys 5 000 metrillä oli 13.36,06 (1997) ja 10 000 metrillä 28.43,78 (1993). Vuonna 1990 hän juoksi 2 000 metrillä sisäratojen 22-vuotiaiden Suomen ennätyksen 5.23,76.


title: Hatullinen paskaa

text: Hatullinen paskaa on Eppu Normaali -yhtyeen kokoelma-albumi, joka sisältää yhtyeen harvinaisuuksia sekä singlejen b-puolia. Yhtyeen jäsenten soolosinget sisältävä "Soolot" ja "Hatullinen paskaa" on myöhemmin koostettu yhteen samalle levylle. "Hatullinen paskaa" -levylle julkaistiin myös ”jatko-osa”, "Paskahatun paluu".Eppu Normaali levytti syksyllä 1981 EP-levyä varten neljä kappaletta, joista kappaleet 7–9 piti julkaista sillä. Neljäs kappale oli ”Pink Panther Theme”, joka julkaistiin ”Murheellisten laulujen maan” B-puolella 1982.


title: Pepsodent

text: Pepsodent on Unileverin tuotemerkki, jota käytetään hampaidenhoitoon liittyvissä tuotteissa kuten hammastahnoissa ja hammasharjoissa. Yhdysvalloissa ja Kanadassa tuotemerkin omistaa Church & Dwight.


title: Pepsodent

text: Tuotemerkin nimi tulee pepsiini-entsyymistä, jota käytettiin ennen fluoria aktiivisena ainesosana hammastahnoissa. Ensimmäinen Pepsodent-hammastahna kehitettiin Yhdysvalloissa jo vuonna 1913, mutta Suomen markkinoille Pepsodent tuli vasta vuonna 1954. Pepsodent toi vuonna 1962 ensimmäisenä Suomessa markkinoille fluoria sisältävän hammastahnan. Nykyään fluori on tuotemerkin kaikkien hammastahnojen perusainesosa.Tuotevalikoima sisältää erilaisille kuluttajille suunnattuja tuotteita, myös lasten tuotteita.


title: Hirssaari

text: Hirssaari on kaupunginosa ja saari Kotkassa. Hirssaari sijaitsee Kotkansaaren ja Mussalon välissä kaupungin keskustan länsipuolella.


title: Hirssaari

text: 1980-luvun puolivälissä rakennettu Norssalmen silta yhdisti Hirssaaren ja Mussalon kiinteämmin kaupungin keskustaan. Hirssaaressa järjestettiin asuntomessut vuonna 2002, jonka jälkeen saari on ollut vilkkaan asuntorakentamisen kohteena.


title: Hirssaari

text: Seututie 355 Kotkansaarelta Norssalmen sillan kautta Hirssaareen ja Tökkärin sillan kautta Mussaloon on vilkas Mussalon satamaan kulkevan rekkaliikenteen vuoksi. Tien vieressä Hirssaaren läpi kulkee myös sähköistetty rautatie Mussalon satamaan, joka kuuluu Kouvola–Kotka-ratalinjaan. Vanha Madesalmen silta Mussaloon on muutettu vain joukkoliikenteen ja kevyenliikenteen käyttöön.


title: Hirssaari

text: Alueella on vähän palveluita, lähinnä vain Kotilon päiväkoti ja syksyllä 2007 valmistunut Sale-lähikauppa, mutta Kotkansaarelle kaupungin keskustaan on lyhyt matka, noin 2 km.


title: Kansainvälinen tuomioistuin

text: Kansainvälinen tuomioistuin on Yhdistyneiden kansakuntien tärkein oikeudellinen elin. Se sijaitsee Alankomaissa, Haagin kaupungin "Rauhan palatsissa". Tuomioistuin perustettiin vuonna 1945 YK:n peruskirjalla, ja se aloitti toimintansa vuonna 1946. Tuomioistuin menettelee "kansainvälisen tuomioistuimen perussäännön" mukaisesti, joka on merkittävä osa peruskirjaa. Se käsittelee vain valtioiden välisiä kiistoja, ei kansojen tai yksittäisten ihmisten välisiä kiistoja.


title: Kansainvälinen tuomioistuin

text: Tuomioistuimessa työskentelee yhteensä 15 YK:n yleiskokouksen ja turvallisuusneuvoston yhdeksän vuoden välein valitsemaa tuomaria. Yhdestä maasta voi olla edustettuna vain yksi tuomari kerrallaan. Istuimen viralliset kielet ovat englanti ja ranska.


title: Kansainvälinen tuomioistuin

text: Kansainvälistä tuomioistuinta ei pidä sekoittaa Kansainväliseen rikostuomioistuimeen, Pysyvään välitystuomioistuimeen Euroopan ihmisoikeustuomioistuimeen tai YK:n tilapäisiin Jugoslavian ja Ruandan sotarikostuomioistuimiin.


title: John Pierpont Morgan

text: John Pierpont Morgan I (17. huhtikuuta 1837 Hartford – 30. maaliskuuta 1913 Rooma) oli yhdysvaltalainen liikemies ja pankkiiri. Hän pääsi liikealan mahtiasemaan välittämällä englantilaista pääomaa amerikkalaisiin hankkeisiin. 1900-luvun alussa hän oli yksi maailman rikkaimmista miehistä. Hän oli myös Titanicin omistaja. Hänen nimeään kantaa nykyään maailman suurimpiin rahoitusalan yrityksiin kuuluva JPMorgan Chase.


title: John Pierpont Morgan

text: Morgan opiskeli Bostonin englantilaisessa lukiossa ja luki matematiikkaa Göttingenin yliopistossa Saksassa. Hänen vanhempansa olivat Junius Spencer Morgan ja Juliet Pierpont. Hän kuului USA:n anglikaanikirkkoon ja oli sen huomattava jäsen.


title: John Pierpont Morgan

text: Morgan työskenteli Duncan, Sherman & Coupery -pankissa New Yorkissa vuosina 1857-1861. Myöhemmin hän toimi yhtiön seuraajaksi perustetun J:S Morgan & Co:n johtajana. Yhtiö Dabney, Morgan & Coupery hyväksyi Morganin osakkaakseen. Morgan perusti vuonna 1871 yhtiön Drexel, Morgan & Co, jossa hän oli yhteistyössä Anthony J. Drexelin kanssa. Drexelin kuoltua yhtiöstä tuli J. P. Morgan & Co., josta kasvoi vuoteen 1900 mennessä yksi maailman suurimmista pankkitaloista. Morgan menestyi välittämällä englantilaista sijoituspääomaa lupaaviin amerikkalaisiin hankkeisiin, erityisesti rautateiden rakentamiseen.


title: John Pierpont Morgan

text: Yhdysvaltain sisällissodan aikana Morgan osti Yhdysvaltain valtiolta epäkuntoisia kiväärejä ja myi ne sille kunnostettuina takaisin. Hän myös kauppasi amerikkalaisia valtionobligaatioita Euroopassa. Asepalveluksen Morgan vältti maksamalla 1 000 dollaria sijaiselleen.


title: John Pierpont Morgan

text: Myöhemmin William H. Vanderbilt, joka oli New York Central System -rautatieyhtiön johtaja, otti Morganiin yhteyttä. Morgan pääsi tämän yhtiön hallitukseen, ja pian hänestä tuli Yhdysvaltain rautateiden pääomistaja. Morgan auttoi Yhdysvaltain hallitusta sen rahoituskriisissä vuonna 1895 presidentti Clevelandin toisella virkakaudella. Yhdysvaltain hallitus osti Morganilta rahaa ja maksoi sen obligaatioilla. Morgan huolehti obligaatioiden sijoittamisesta ja Yhdysvaltain talous saatiin kuntoon.


title: John Pierpont Morgan

text: Neuvottelut teräs- ja rautateollisuusyhtiöiden yhdistämisestä aloitettiin vuonna 1900. Morgan osti yhtiön Andrew Carnegielta 480 miljoonalla dollarilla. Sopimus oli tehty ilman lakimiehiä ja ilman kirjallista sopimusta. Uutiset teollisuusyhtymästä ilmestyivät sanomalehtiin tammikuussa 1901. Näin syntyi United States Steel Corporation -yhtiö, joka oli ensimmäinen miljardin dollarin yhtiö maailmassa ja Morgan osti satamaoikeuden itselleen vuonna 1901.


title: John Pierpont Morgan

text: Uusi talouskriisi puhkesi Yhdysvalloissa vuonna 1907. Morgan kokosi johtavat pankkiirit yhteen ja he tekivät tarvittavat päätökset tilanteen korjaamiseksi. Morgan osti itse romahtamassa olevan yrityksen "Tennessee Coal, Iron and Railroad". Yhdysvaltain pankkisektori saatiin näillä toimenpiteillä elvytetyksi.


title: John Pierpont Morgan

text: John Pierpont Morgan harrasti taiteita. Hänellä oli maailman suurin yksityinen kirja- ja taide-esinekokoelma. Se käsitti esimerkiksi Rubensin, Rembrandtin, Velasquezin, Gainsbouroughin, Reynoldsin ja Turnerin maalauksia. Morgan tuki avokätisesti museotoimintaa ja hänestä tuli Metropolitan Museumin hallituksen puheenjohtaja.


title: John Pierpont Morgan

text: RMS Titanic oli White Starin omistama ja operoima laiva, ja Morganilla oli siellä oma yksityishytti ja oleskelukansi. Morgan oli valmistautunut matkustamaan Titanicin neitsymatkalla, mutta perui sen viime hetkellä ennen laivan lähtöä. Morgan kuoli Roomassa, Italiassa vuonna 1913, 75-vuotiaana.


title: Vogue (Madonnan kappale)

text: Vogue on yhdysvaltalaisen poplaulaja Madonnan uran suurimpiin hitteihin lukeutuva kappale hänen toiselta soundtrackiltään I'm Breathless vuodelta 1990. "Voguen" ovat tuottaneet ja säveltäneet Madonna ja Shep Pettibone. Kappale nousi singlelistoille ympäri maailmaa, muun muassa Yhdysvalloissa (Billboard-listan ykkösenä 3 viikkoa), Isossa-Britanniassa, Ranskassa ja Kanadassa. Suomessa single nousi virallisen singlelistan sijalle 1.


title: Vogue (Madonnan kappale)

text: Vuoden 1989 Like a Prayer -albumilta julkaistiin kolme suurta hittiä; "Like a Prayer", "Express Yourself" ja "Cherish". Mahdollisesti parantaakseen albumin viimeisen singlejulkaisun "Keep It Togetherin" myyntiä, Shep Pettibone sävelsi singlelle uuden kappaleen, "Voguen". Kappale sai osittain inspiraationsa homoseksuaalien miesten New Yorkin klubeilla esittämästä tanssista, voguesta, jossa he yrittävät imitoida suosikkijulkkistensa asentoja ja tyylejä, kuten myös Vogue-muotilehden mallien asentoja. Myöhemmin levy-yhtiössä haluttiin julkaista kappale singlenä, koska se "tuhlattiin" lisäämällä pelkän singlen sivujulkaisuksi.


title: Vogue (Madonnan kappale)

text: "Voguen" musiikkivideota, jonka on ohjannut David Fincher, on usein kutsuttu Madonnan parhaaksi. Kappaleen musiikkivideolla vierailee tanssijoita Madonnan Blonde Ambition Tour -konserttikiertueelta ja hänen omalta dokumentiltaan "Truth or Dare". Suuren kohun aiheutti kuitenkin se, että musiikkivideolla Madonnan rinnat näkyvät hänen osittain läpinäkyvän paitansa läpi. MTV halusi leikata kyseisen osuuden videosta pois, mutta Madonna kieltäytyi. Myöhemmin julkaistiin MTV Video Music Awards -gaalasta nauhoitettu uudempi live-video, jossa kappale esitetään 1700-luvun ranskalaisen hienoston teemalla.


title: Vogue (Madonnan kappale)

text: Rolling Stone -lehti listasi "Voguen" musiikkivideon kaikkien aikojen 28. parhaaksi videoksi.


title: Pulmu

text: Pulmu on suomalainen naisen etunimi.


title: Pulmu

text: Pulmu on luontoaiheinen nimi, joka on johdettu linnunnimestä "pulmunen" 1900-luvun alussa. Nimessä on mahdollisesti sisältynyt toive, että lapsi pysyisi mieleltään puhtaana.


title: Pulmu

text: Nimi esiintyi Pietarin suomalaisessa almanakassa 1909 ja Suomen almanakassa Pulmu on ollut vuodesta 1950.


title: Pulmu

text: Vuoden 2009 loppuun mennessä "Väestörekisterikeskuksen" mukaan 218 naista on saanut nimekseen Pulmu.


title: GTi-Magazine

text: GTi-Magazine on harrasteautoja käsittelevä, 10 kertaa vuodessa ilmestyvä aikakauslehti. Se on erikoistunut autojen tuunaukseen eli auton ulkonäön muuttamiseen omistajansa mieltymysten mukaisesti. Artikkeleissa esitellään harrastajien autoprojekteja laajasti ja runsain kuvin. Pääpaino on uudehkoissa 1990–2000-lukujen eurooppalaisissa ja japanilaisissa autoissa, joihin on tehty erikoisia ulkonäköön vaikuttavia muutoksia. Lehti testaa tuunausvarusteita ja julkaisee erilaisia tee itse -artikkeleita.


title: GTi-Magazine

text: GTi-Magazinen levikki vuonna 2012 oli 26 751, ja sillä oli 146 000 lukijaa. Lehti perustettiin vuonna 2000, ja sitä julkaisee Fokus Media. Lehden päätoimittaja on Jarmo Markkanen.


title: Nelli

text: Nelli on suomalainen naisen etunimi.


title: Nelli

text: Nelli on suomalainen muoto "Nelly"-nimestä, joka on englantilainen lyhentymä nimestä "Eleonoora" tai "Helena".


title: Nelli

text: Suomen almanakassa nimi on ollut vuodesta 1995, mutta nimi on ollut käytössä jo huomattavasti aikaisemmin. Virossa nimi oli jo vuoden 1824 kalenterissa ja Nelli on siellä vieläkin käytössä.


title: Nelli

text: Suomessa on Väestörekisterikeskuksen tietojen mukaan ollut heinäkuuhun 2017 mennessä kirjoilla 4 286 Nelli- ja 1 517 Nelly-nimistä naista.


title: Tikkala (Tohmajärvi)

text:
Tikkala on yksi Tohmajärven kunnan aktiivisista kylistä. Se sijaitsee Pohjois-Karjalan eteläosassa, valtatie 6:n varressa noin 35 kilometrin päässä niin Joensuusta kuin Kiteeltäkin. Saman verran matkaa on myös Niiralan kansainväliselle rajanylityspaikalle.
Kylässä asuu vakituisesti noin 400 henkeä, mutta kesällä väkimäärä tuplaantuu loma-asukkaista.


title: Tikkala (Tohmajärvi)

text: Kylä tunnetaan vaaramaisemistaan ja vesistöistään. Tikkalaan kuuluu Särkijärvi ja Suuren-Onkamon rantaa sekä järvien välinen kannas. Kylä on kuulu myös kulttuurihistoriallisesti arvokkaasta vanhasta aseman miljööstä. Kylässä on kauppa. Erikoista on oma kappeli ja hautausmaa. Tikkala valittiin maakunnan vuoden kyläksi 2009.


title: Tikkala (Tohmajärvi)

text: Tikkalan marjapuuronpunainen, puinen kyläkoulu tuhoutui palossa kesällä 2004. Paikalle rakennettiin uusi koulu, joka avasi ovensa keväällä 2006.


title: Tikkala (Tohmajärvi)

text:
Kylässä toimii osuuskunta Tikkalan Kassa, jossa jäseninä on muun muassa Kotiteollisuuden, Nightwishin (Tuomas Holopainen) ja Viikate-yhtyeen (Kaarle Viikate) jäseniä.
Osuuskunta avasi juhannusviikolla 2008 kuutostien varren liikerakennukseen baarin, Kassan Baarin.


title: Tikkala (Tohmajärvi)

text: Baarissa filmattiin Markku Pölösen Ralliraita-elokuvaa. Baarin sisustuksen teki Suomen Filmiteollisuus. Baarin nimi tulee kylässä toimineesta Osuuskassasta (Osuuspankin edeltäjä). Kesäkautta lukuun ottamatta baarin toiminta on ollut kannattamatonta, ja osuuskunta lopetti baarin toiminnan 1. lokakuuta 2011 alkaen ja pani baarin myyntiin..


title: Tikkala (Tohmajärvi)

text: Heinäkuussa samassa 2012 liikerakennuksessa avattiin armenialainen ravintola.


title: Tikkala (Tohmajärvi)

text: Osuuskunnan syksyllä 2011 sulkema Kassan Baari sai toiminnalleen jatkoa, kun Kassan Kautta Oy, ja Kotiteollisuus Yhtye Oy ostivat baarin toiminnan osuuskunnalta vuoden 2012 loppupuolella. Baarin toiminnasta vastaa Kassan Kautta Oy. Kassan Baarin uusia avajaisia vietettiin 18. tammikuuta 2013.


title: Tikkala (Tohmajärvi)

text: Tikkalan Veikot, TiVe, on vuonna 1909 perustettu urheiluseura. Se omistaa seurojentalon. TiVe järjestää säännöllisesti lasten hiihtokilpailuja, kuutamohiihtoja, liikuntabingoja ja yleisurheilukouluja.


title: Tikkala (Tohmajärvi)

text: Tikkalan kyläkuorossa on 20–30 laulajaa. Se harjoittelee keskiviikkoisin ja esiintyy muun muassa Tohmajärvi-kuoron kanssa seurakunnan tilaisuuksissa.


title: Tikkala (Tohmajärvi)

text: Tikkalan kyläyhdistyksellä on käytössä kunnalta vuokrattu Veljesmaja, joka sijaitsee Kostamossa Särkijärven rannalla.


title: Tikkala (Tohmajärvi)

text: Muita yhdistyksiä: Onkamo-Sintsin kalastuskunta, Onkamon metsästysseurat, Tikkalan Martat, SPR:n Tikkalan osasto.


title: Tikkala (Tohmajärvi)

text: Tikkalan yrityksiä ovat muun muassa taimimyymälä Tuhatkauno ja autokorjaamo.


title: Tikkala (Tohmajärvi)

text: Tunnettuja Tikkalan asukkaita ovat muun muassa Kotiteollisuuden muusikko Janne Hongisto, kunnanjohtaja Olli Riikonen


title: Tikkala (Tohmajärvi)

text: Tikkala sijaitsee Karjalan radan varressa. Henkilöjunat eivät kuitenkaan enää pysähdy Joensuun ja Kiteen välillä. Henkilöliikenne Onkamon asemalla päättyi 2005, samaan aikaan kuin Hammaslahden aseman liikennekin. Tikkalan ja Hammaslahden välille valmistui syksyllä 2008 8,5 kilometriä pitkä rataoikaisu.


title: Solidus Snake

text: Solidus Snake () on Hideo Kojiman luoma ja Yoji Shinkawan luonnostelema kuvitteellinen henkilö, joka esiintyy "Metal Gear" -pelisarjassa.


title: Solidus Snake

text: Solidus Snake tekee ensiesiintymisensä "Metal Gear Solidissa", jossa hän toimii Yhdysvaltain presidenttinä käyttäen pseudonyymiä "George Sears", joskin häntä ei nähdä kertaakaan pelin aikana. Pelin loppupuolella pelaajalle annetaan aluksi vaikutelma, että juuri Sears antoi puolustusministeri Jim Housemanille käskyn tuhota Shadow Moses -saari ydinaseiskulla. Lopulta kuitenkin ilmenee, että Houseman toimikin yksin, joten eversti Campbell ottaa yhteyttä presidenttiin ja Sears antaa määräyksen keskeyttää isku.


title: Solidus Snake

text: "Metal Gear Solidin" lopputekstejä edeltävässä kohtauksessa Revolver Ocelot keskustelee puhelimen välityksellä Searsin kanssa, vaikka tosin presidentin puheääntä ei kuulla. Keskustelussa Ocelot kertoo muiden muassa saaneensa haltuunsa Metal Gear REXin koetulokset, ja että Solid ja Liquid Snake eivät olleet tietoisia Soliduksen olemassaolosta. Keskustelun päättävä Ocelotin repliikki paljastaa Searsin todellakin olevan Solidus. Keskustelussa myös ilmenee, että Ocelot oli Searsin alaisuudessa toiminut vakooja, joka lähetettiin soluttautumaan FOXHOUND-erikoisyksikköön.


title: Solidus Snake

text: Solidin ja Liquidin tavoin Solidus syntyi vuonna 1972 huippusalaisen ""Les Enfants Terribles"" -projektin seurauksena, mutta "veljistään" poiketen hän sai sekä Big Bossin dominoivat että resessiiviset geenit. Täten Solidus oli Big Bossin kolmesta kloonista "onnistunein". "Metal Gear Solid" vihjaa, että presidenttikaudellaan hän allekirjoitti ydinaseiden määrää rajoittavia ja eugeniikkaa vastustavia sopimuksia, mutta hänen ulkopolitiikkansa epäonnistui. Sears oli 43. Yhdysvaltain presidentti, joten nähtävästi hän astui virkaan vuonna 2001 ja oli vuodelle 2005 sijoittuvan "Metal Gear Solidin" tapahtumien aikoihin valittu toiselle virkakaudelleen.


title: Solidus Snake

text: Soliduksella on huomattava rooli "ssä", jonka vuodelle 2009 sijoittuvassa hän on Dead Cell -erikoisyksikön ja Sons of Liberty -terroristijärjestön johtaja sekä tarinan antagonisti. Jakson alussa Sons of Liberty kaappaa New Yorkin kaupungin edustalla sijaitsevan Big Shell -vedenpuhdistamon ja ottaa kymmeniä korkea-arvoisia panttivankeja, mukaan lukien Yhdysvaltain presidentti James Johnsonin. Hän kiristää Yhdysvaltain hallitusta luovuttamaan hänelle 30 miljardin Yhdysvaltain dollarin lunnaat panttivankien henkeä vastaan, tai teloittaisi panttivangit ja räjäyttäisi Big Shellin. Tuhoutuessaan Big Shellin säiliöiden myrkylliset kemikaalit vapautuisivat ja aiheuttaisivat valtaisan ekokatastrofin, jossa New Yorkin edustalla leviävä merialue saastuisi vuosisadoiksi.


title: Solidus Snake

text: "Metal Gear Solid 2: Sons of Libertyn" mukaan Solidus koulutti 1980-luvun Afrikassa lapsisotilaita, jotka osallistuivat muiden muassa Liberian sisällissotaan. Näistä yksi oli Raiden eli Jack, joka lähetettiin Big Shelliin pelastamaan panttivangit. Kun Raiden kohtaa entisen kasvatti-isänsä ensimmäistä kertaa Big Shellissä, Solidus esiintyy aluksi Solid Snakena, jonka uskottiin menehtyneen "U.S.S. Discovery" -tankkerin tuhossa. Pian kuitenkin paikalle ilmestyy Navy SEAL -sotilas Iroquois Pliskin, joka paljastaa olevansa oikea Solid Snake. Tätä seuraa taistelu, jonka aikana Harrier-hävittäjällä lentävä Solidus yrittää tappaa Raidenin. Raiden onnistuu ampumaan Harrierin alas Stinger-raketinheittimellä ja Solidus selviytyy hengissä, joskin hän menettää vasemman silmänsä ja käyttää koko loppupelin ajan silmälappua, joka tekee hänestä hyvin paljon vanhan Big Bossin näköisen.


title: Solidus Snake

text: Pelin edetessä ilmenee, ettei Solidus olekaan kiinnostunut lunnasrahoista, vaan hän tahtoi saada haltuunsa Big Shellin alapuolella sijaitsevan vedenalaisen Arsenal Gear -linnoituksen. Soliduksen suunnitelmana oli käyttää Arsenal Gearia Yhdysvaltain hallitusta kontrolloivaa Patriootit-salaseuraa vastaan. "Sons of Liberty" paljastaa, että Solidus oli alun perin Patrioottien agentti, mutta Shadow Moses -tapauksen jälkeen menetti Patrioottien luottamuksen ja erosi virastaan voidakseen kadota ja välttää Patrioottien värväämät salamurhaajat.


title: Solidus Snake

text: "Metal Gear Solid 2: Sons of Libertyn" lopussa pelaajalle paljastetaan, että koko terroristiepisodi oli pelkkä Patrioottien tarkkaan suunnittelema juoni, jonka tarkoituksena oli testata Patrioottien kykyä hallita maailman tapahtumia. Patrioottien vakoojaksi paljastunut Revolver Ocelot yrittää epäonnistuneesti tappaa Soliduksen, Solidin, Raidenin ja Fortunen Metal Gear RAY:llä, minkä jälkeen Arsenal Gear törmää Manhattanille. Solidus ja Raiden joutuvat Federal Hallin katolle ja aloittavat kaksintaistelun, joka päättyy Raidenin sivallettua Soliduksen selkärangan poikki katanalla. Kuolettavasti haavoittunut Solidus putoaa rakennuksen katolta ja saa surmansa.


title: Solidus Snake

text: Pelin aikana Solidus käyttää erikoisvalmisteista haarniskaa, joka antaa hänelle miltei täydellisen suojan luodeilta ja räjähdyksiltä. Haarniskassa on kaksi lonkeromaista uloketta, jotka kykenevät laukaisemaan pienoiskokoisia ohjuksia. Solidus käyttää pääaseinaan kahta katanaa, joiden nimet ovat "Metal Gear Acid 2" -pelin mukaan ""Minshuto"" ("demokraatti") ja ""Kyōwato"" ("republikaani"). Hänellä on myös FN P90 -konepistooli, jonka avulla hän tappaa Olga Gurlukovišin ja tuhoaa muutamia Arsenal Gearin Metal Gear RAY -malleja. Vaikka Solidus onkin kolmesta Snake-veljeksestä nuorin, hän näyttää Solidia ja Liquidia vanhemmalta, sillä hänen solunsa ovat osittain epäonnistuneen kloonauksen seurauksena alkaneet degeneroitua.


title: Solidus Snake

text:
Soliduksella ei ole mitenkää suuri rooli mutta hänet nähdään pelin aikana.Soliduksen ruumis on Voltassa jota Big Mama pitää itsellään.Snakelle ja Liquid Ocelotille uskotettiin että Soliduksen ruumis olisi ollut alun perin Big Bossin.
Liquid Ocelot polttaa Soliduksen ruumiin Voltassa,Big Maman yrittäessä ottaa ruumis pois liekeistä,menehtyy hän palovammoihin.
Viimeisessä luvussa Snake kohtaa Big Bossin hautausmaalla ja ihmettelee miksi hän voi olla yhä elossa.Big Boss paljastaa Snakelle että ruumis minkä Liquid Ocelot poltti Voltassa ei ollut hänen vaan hänen klooninsa Solidus Snaken.


title: Mariusz Czerkawski

text: Mariusz Czerkawski (s. 13. huhtikuuta 1972 Radomsko, Puola) on puolalainen uransa lopettanut jääkiekkohyökkääjä.


title: Mariusz Czerkawski

text: Czerkawski varattiin NHL:ään vuoden varaustilaisuudessa. Pitkän NHL-uransa aikana Czerkawski pelasi muun muassa Boston Bruinsissa, Edmonton Oilersissa ja New York Islandersissa. Kaudella 1999–2000 hän pääsi pelaamaan NHL:n tähdistöottelussa. Euroopassa hän pelasi muun muassa Djurgårdenissa ja Kiekko-Espoossa. Hän kuului myös Puolan maajoukkueen avainpelaajiin. Hän oli mukana maajoukkueessa useissa arvoturnauksissa. Czerkawski lopetti uransa vuonna 2008.


title: Mariusz Czerkawski

text: Czerkawski oli naimisissa Bond-tyttö Izabella Scorupcon kanssa vuosina 1996-98. Heillä on yhteinen tytär, Julia, joka syntyi vuonna 1997.


title: Samantha Carter

text: Samantha "Sam" Carter on Yhdysvaltain ilmavoimien everstiluutnantti televisiosarjassa "Tähtiportti" ("Stargate SG-1"). Häntä esittää Amanda Tapping. Carterin hahmo liittyy myös Tähtiportin sisarsarjaan Stargate Atlantikseen sarjan neljännellä tuotantokaudella.


title: Samantha Carter

text: Samantha Carter on TP-1:n tiedemies. Sam päätteli (Daniel Jacksonin kanssa), että Tähtiportti-järjestelmään kuuluu tuhansia planeettoja, eikä se ole linkki vain Maan ja Abydoksen välillä. Hän on SGC:n johtava Tähtiportti- ja madonreikäteorioiden asiantuntija.


title: Samantha Carter

text: Sam on TP-1:n ainoa nainen ja luultavasti SGC:n korkea-arvoisin naisupseeri. Hän on erittäin omistautunut Tähtiportti-projektille, ja työskenteli sen hyväksi jo ennen kuin Daniel Jackson sai portin toimimaan. Samin mielestä hänen olisi pitänyt päästä mukaan jo ensimmäiselle Abydoksen tehtävälle, mutta sen sijaan hän työskenteli kaksi vuotta Pentagonissa opiskelemassa teoriaa, mm. ajassa matkustamista.


title: Samantha Carter

text: Kun Sam liittyi SGC:hen toisen Abydoksen tehtävän aikaan, hän oli vielä kapteeni. Vaikka Jackilla olikin aluksi ennakkoluuloja Samia kohtaan, heistä tuli pian hyvin läheiset. Danielin kanssa Carter ystävystyi sitäkin nopeammin, molemmat kun ovat tutkijoita. Carter ylennettiin majuriksi kolmannella tuotantokaudella jaksossa "Avoimet kortit" ja everstiluutnantiksi kahdeksannella kaudella jaksossa "New Order II". Samalla hän siirtyi SG-1:n johtoon.


title: Samantha Carter

text: Samin isä Jacob Carter oli ilmavoimien kenraali. Samin äiti kuoli, kun Sam oli nuori, luultavasti teini-ikäinen. Jacobin oli tarkoitus hakea Samin äiti, mutta koska hän myöhästyi, tämä otti taksin ja kuoli sen jouduttua onnettomuuteen. Myöhemmin Jacob-isä kuului tok'riin ja jakoi ruumiinsa Selmak-nimisen tok'ra-symbiootin kansa. Selmak kuitenkin kuoli myöhemmin vanhuuteen, ja samalla myös Jacob menetti henkensä. Samilla on veli Mark, joka oli vieraantunut perheestään kunnes Sam ja Jacob tutustuivat tähän uudelleen sarjan alkupuolella. Markilla on tytär ja poika ja hän asuu San Diegossa.


title: Samantha Carter

text: Carter on naimaton, mutta hän on ollut kihloissa Jonas Hanson -nimisen sotilaan kanssa. Hän on myös osoittanut kiinnostusta tok'ra Martoufiin, tollan Narimiin, alteralaiseen Orliniin sekä Joseph Faxoniin, joka oli Maassa asuva suurlähettiläs. Joen kanssa Sam jopa meni naimisiin tulevaisuudessa, joka ei tule tapahtumaan. Seitsemännellä tuotantokaudella hän alkoi seurustella Pete Shanahanin kanssa ja oli jopa menossa naimisiin tämän kanssa, mutta perui viime hetkellä. Lähes kaikki hänen poikaystävänsä ovat kuolleet. Tohtori Rodney McKay on avoimen kiinnostunut Carterista. Sam tuntee myös vetoa TP-1:n entiseen johtajaan Jack O'Neilliin, mutta he eivät ole voineet viedä suhdettaan eteenpäin armeijan sääntöjen takia. Nykyisin Jack ei ole enää Samin lähin esimies, eivätkä säännöt näin ollen enää estäisi heidän suhdettaan, mutta ilmeisesti mitään ei silti ole tapahtunut.


title: Samantha Carter

text: Samilla on yksikerroksinen talo vastapäätä pientä puistoa, eikä sinne ole ajoväylää. Talossa on puiset lattiat eikä mattoja. Olohuoneessa on kivinen takka, jonka yllä on puinen hylly täynnä valokuvia ja kirjoja. Samilla on mukavan kokoinen televisio, arviolta 31". Kirjahyllyjä on joka puolella asuntoa. Tietokoneita on kolme, joissa on kaikissa nestekidenäyttö: yksi niistä on olohuoneessa ja kaksi työhuoneessa. Talossa on suuri kellari, johon kuuluu huone mahdollisesti moottoripyörän laittelua varten. Tässä huoneessa on paljon työkaluja, Denver Broncosin viirejä sekä ilmavoimien symboli seinällä. Lähes kaikilla seinillä ja vaakapinnoilla on kuvia Samin perheestä. Hänellä on puhelin sängyn vierellä.


title: Vantaan Majakka

text: Asunto Oy Vantaan Majakka on Vantaan Tikkurilan Jokiniemen kaupunginosassa sijaitseva asuinkerrostalo. Talossa on 12 asuinkerrosta ja pohjakerros ja sen kokonaiskorkeus on noin 44 metriä. 12-kerroksinen ja 66-asuntoinen rakennus on valmistunut vuonna 2002, ja se ehti olla kolmen vuoden ajan Tikkurilan alueen korkein rakennus ennen Kielotornin valmistumista. Majakan osoite on Tikkurilantie 41B. Se ei sijaitse minkään kadun varressa vaan keskellä korttelia. Majakan on suunnitellut Arkkitehtitoimisto Forma-Futura Oy ja toteuttanut YIT Rakennus Oy.


title: Helena Bonham Carter

text: Helena Bonham Carter, CBE (s. 26. toukokuuta 1966 Lontoo) on brittiläinen näyttelijä. Bonham Carter tuli tunnetuksi James Ivoryn vuoden 1986 elokuvasta "Hotelli Firenzessä". Hän näytteli aluksi monissa samankaltaisissa viktoriaanisissa elokuvissa kuten "Maurice" (1987), "Enkelten polku" (1991) ja "Talo jalavan varjossa" (1992) ennen kuin siirtyi muunlaisiin rooleihin.


title: Helena Bonham Carter

text: 2000-luvun ensikymmenenä hän on tehnyt monia elokuvia silloisen avopuolisonsa Tim Burtonin elokuvissa: "Corpse Bride", "Apinoiden planeetta", "Big Fish", "Jali ja suklaatehdas", "Sweeney Todd – Fleet Streetin paholaisparturi", "Liisa Ihmemaassa" ja "Dark Shadows". Burtonin ohjaamien elokuvien lisäksi Bonham Carter on esiintynyt muun muassa elokuvissa "Fight Club" ja "Kuninkaan puhe" sekä Bellatrix Lestrangen roolissa Harry Potter -elokuvasarjassa.


title: Helena Bonham Carter

text: Helena Bonham Carter sai Commander of the Order of the British Empire -arvonimen 2012.


title: Helena Bonham Carter

text: Bonham Carterilla oli 13 vuoden pituinen suhde Tim Burtonin kanssa, joka päättyi 2014. Pariskunnalla on kaksi lasta.


title: Rōnin

text: Rōnin (浪人) -nimi annettiin alkujaan Japanissa Nara- ja Heian-kausina ennen 1000-lukua eläneille talonpojille, jotka hylkäsivät maansa välttääkseen ylisuuret verot ja muuttivat alueille, jotka eivät olleet buddhalaisluostareiden tai aateliston omistuksessa.


title: Rōnin

text: Myöhempänä aikana rōnin oli samurai, joka ei palvellut tiettyä isäntää, koska tämä oli joko kuollut tai menettänyt maansa. Osa rōnineista hakeutui takaisin daimioiden (lääninruhtineiden) alaisuuteen, mutta osa heistä kieltäytyi tekemästä tätä lojaaliudesta entistä isäntäänsä kohtaan. Tällaiset rōninit saattoivat hakeutua palkkasotureiksi tai maantierosvoiksi, tai ryhtyivät kauppiaiksi ja käsityöläisiksi. Rōninit perustivat myös kouluja, joissa opetettiin taistelutaitoja, tai ryhtyivät henkivartijoiksi tai kylien suojelijoiksi samuraietikettinsä mukaisesti. Yksi kuuluisimmista rōnineista oli Miyamoto Musashi, joka opetti kenjutsua.


title: Rōnin

text: Nykyjapanissa "rōnin" tarkoittaa välivuotta viettävää ylioppilasta; sellaista, joka on hakenut jatko-opiskeluun, muttei ole saanut opiskelupaikkaa ja on siksi "isännätön".


title: Raijin

text: Raijin () on japanilaisessa mytologiassa ja sittemmin šintolaisuudessa esiintyvä ukkosen "kami". Ukkosta pidettiin muinoin väkivaltaisen kamin aiheuttamana, ja japanin kielen ukkosta merkitsevä sana "kaminari" tarkoittaakin kirjaimellisesti ’kamin [aiheuttamaa] ääntä’. Raijin liitettiin kiinteästi maatalouteen ja sateeseen; salamien muun muassa uskottiin lannoittavan riisin kasvua. Salamaan viittaavat sanat "inabikari" ja "inazuma" sisältävätkin riisin vartta tarkoittavan sanan "ina".


title: Raijin

text: Kamakura-kaudelta lähtien Raijin on esitetty demonin kaltaisena, pilvellä ratsastavana hahmona, jota ympäröi rumpujen kehä. Tämä esitystapa syntyi buddhalaisesta vaikutuksesta. Vanhemmissa kuvauksissa hänen on ajateltu ilmaantuvan pikemminkin käärmeen tai pienen lapsen hahmossa. Muita nimiä Raijinille ovat muun muassa "Raiden-sama" (雷電様) ja "Narukami" (鳴神).


title: Raijin

text: Raijinille omistetuissa pyhäköissä kamilta pyydettiin sadetta. Jos salama iski riisipellolle, paikka pyhitettiin "shimenawa"-köydellä hyvän sadon varmistamiseksi. Kantōn tasangolla, jossa ukkostaa paljon, Raijinin palvonta tällä tavoin oli yleistä. Tochigissa ukkosta esiintyy Japanissa kaikkein eniten, ja siellä onkin useita Raijinille omistettuja pyhäkköjä. Toisaalta ukkonen saattoi aiheuttaa tuhoa, jolta Raijinia palvomalla haluttiin suojautua. "Kojikista" voidaan päätellä, että Raijin liitettiin tuhoon jo japanilaisessa mytologiassa, mutta tämä yhteys vahvistui Heian-kaudella, kun kami liitettiin kostonhimoisten henkien ("goryō") aiheuttamiin kirouksiin ja erityisesti syyttömänä tuomitun Sugawara no Michizanen kulttiin. Michizanea palvottiin kuolemansa jälkeen Karai tenjin -kamina (”tulen ja ukkosen taivaallinen kami”) ja Raijinia laajalti tämän kultin osana.


title: Leila

text: Leila on naisen etunimi.


title: Leila

text: Leila on arabialaisperäinen nimi, joka merkitsee 'yötä'. Se esiintyy myös persiassa ja hepreassa. Länsimaissa nimi yleistyi George Gordon Byronin teoksen "The Giaour" (1813) myötä.


title: Leila

text: Suosituimmillaan nimi oli Suomessa 1930-1950-luvuilla. Suomen almanakassa Leila on ollut vuodesta 1929.


title: Leila

text: Vuoden 2016 loppuun mennessä Suomessa on "Väestörekisterikeskuksen" mukaan 15 490 naista on saanut nimekseen Leila.


title: Karhulan koulu

text: Karhulan koulu on yläaste ja lukio Kotkassa Karhulan kaupunginosassa.


title: Karhulan koulu

text: Kymin Suomalainen Yhteiskoulu aloitti toimintansa vuonna 1920. Alkuvuosina koululla ei ollut omaa rakennusta, vaan se toimi väliaikaisissa tiloissa. Vanha puukoulu valmistui vuonna 1923 osoitteeseen Vesivallintie 16. Koulun nimenä oli vuodesta 1922 Kymin Yhteiskoulu ja vuodesta 1957 Karhulan Yhteiskoulu. Uusi päärakennus valmistui samalle tontille vuonna 1954 ja lisärakennukset vuosina 1957 ja 1960. Peruskouluun siirryttiin Kotkassa sekä tuolloin vielä itsenäisissä Karhulan kauppalassa ja Kymin kunnassa vuotta ennen muuta Kymen lääniä vuonna 1974. Sen yhteydessä koulun nimi muuttui Vesivallin yläasteeksi ja lukioksi. Vuonna 1986 nimi vaihtui Karhulan kouluksi.


title: Karhulan koulu

text: Vuonna 2005 puukoulun käytöstä luovuttiin sisäilmaongelmien vuoksi ja osa Karhulan koulun toiminnoista siirrettiin Ratakadulle entisen Karhulan ammattikoulun kiinteistöön remontoituun Opintokeskus Karhuun. Koulu jakautui kahteen erilliseen osoitteeseen marras-joulukuussa 2005. Opintokeskus Karhussa sijaitsevat myös Kotkan opiston toimipaikka sekä Nuorten Työpajan tilat.


title: Karhulan koulu

text: Karhulan koulun tiloissa opetetaan peruskoulun oppilaille kieliä, uskontoa, historiaa, terveystietoa ja oppilaanohjausta sekä yhteiskuntaoppia. Opintokeskus Karhussa peruskoululaiset opiskelevat maantietoa, biologiaa, fysiikkaa, kemiaa, ATK:ta, matematiikkaa, musiikkia, kuvataidetta, kotitaloutta ja käsitöitä. Lukiolaisten opinnoista ainoastaan taideaineet on sijoitettu uuteen opintokeskus Karhuun.


title: Pasi Mattila

text: Pasi Antero Mattila (s. 11. helmikuuta 1970 Salo) on suomalainen kestävyys- ja keskimatkojen juoksija sekä maastojuoksija.


title: Pasi Mattila

text: Mattila on voittanut Suomen mestaruuden 5 000 metrin juoksussa 1994 ja 1996, 10 000 metrillä 1994 ja 1996, puolimaratonilla 2001 sekä maastojuoksun pitkän radan kilpailussa 1999. Hänellä on lisäksi hopeaa 5 000 metrillä 1993, 1995, 1998 ja 1999, pronssia 1992 ja 1997, 10 000 metrillä hopeaa 1995 ja 1997, pronssia 1992 ja 1993, puolimaratonin hopeaa 1996, maratonin hopeaa 2001 sekä maastojuoksun lyhyen radan hopeaa 1994 ja 1996, pronssia 1997 ja pitkän radan hopeaa 2001.


title: Pasi Mattila

text: Pasi Mattilan nimissä oli puolimaratonin Suomen ennätys 1.03.01, jonka hän juoksi matkan MM-kisoissa Montbeliardissa 1. lokakuuta 1995 . Mattila oli kisassa 17:s. Ennätys säilyi vuoteen 2011, jolloin Jussi Utriainen alitti sen 11 sekunnilla.


title: Topolino

text: Topolino tarkoittaa seuraavia:


title: Informaatio ja tieto

text: Pääartikkelit: tieto, tietoteoria ja informaatio.


title: Informaatio ja tieto

text: Perinteinen tiedon määritelmä on propositionaaliseen, ihmisen kielelliseen tietoon ("knowledge") liittyvä. Biologinen informaatio DNA:ssa tai informaatio tietokoneessa on eri asia.


title: Informaatio ja tieto

text: Sekä väitelauseellisen tiedon että fyysisen informaation kattavia näkemyksiä tiedosta on yritetty luoda. Muun muassa Gregory Batesonin muotoilee: "Ero, jolla on merkitystä järjestelmälleen". Tällaisen näkemyksen valossa voidaan sanoa, että:


title: Informaatio ja tieto

text: Kun informaatio tulkitaan erona, voidaan todeta esimerkiksi Shannonin informaatioteorian, oikeammin ja alkuperäisesti matemaattisen informaation siirtoteorian tai viestinnän teorian (A Mathematical Theory of Communication), tutkivan informaation perusominaisuutta, sitä mikä on (informaatiota siirtävissä teknisissä järjestelmissä) erotettavissa (taustakohinasta).


title: Informaatio ja tieto

text: Edellä esitetty tieto "Pekka on kotona" tulkittuna erona, jolla on merkitystä järjestelmälleen, tarkoittaa:Fyysinen ja mentaalinen tieto vastaa pitkälti myös yleistä informaatiorakennetta järjestelmässä. Järjestelmässä on periaatteessa neljänlaista informaatiota, joka voidaan edelleen ryhmittää kahteen osa-alueeseen. Neljä informaation lajia järjestelmässä ovat:Systeemitiedon kaksi osa-aluetta ovat (1) rakenne, asiayhteys ja (2) ero, jonka rakenne voi tunnistaa ja jolla on merkitystä rakenteelle. Tulosinformaatio on syöteinformaatiota toisille järjestelmille, eli ne ovat pitkälti sama asia, vain asiayhteys muuttuu yhdestä järjestelmästä toiseksi järjestelmäksi. Systeemi-informaatio ja taitotieto ovat myös pitkälti sama asia, eli järjestelmän rakenne.


title: Informaatio ja tieto

text: Syöte- ja tulosinformaatiossa on oleellista se, että ilman asiayhteyttä, järjestelmäänsä, tällä informaation lajilla ei ole mitään omaa, asiayhteydestä riippumatonta merkitystä. Ilman asiayhteyttä syöte- ja tulosinformaatio on vain eroa ilman merkitystä, koska asiayhteyttä ei ole (oletus). Cd-romilla olevalla tietokoneohjelmalla ei ole merkitystä ilman tietokonetta, Cd-romin tulkitsevaa järjestelmää. Vastaavasti kirjalla ei ole merkitystä ilman kyseistä kieltä ja asiaa osaavaa ihmistä, ilman kirjan tulkitsevaa järjestelmää. Edelleen DNA:lla ei ole merkitystä ilman solua ja niin edelleen.


title: Informaatio ja tieto

text: Etruskien kieli, jota ei osata (vielä) tulkita, on myös esimerkki tästä. Koska etruskien kulttuurin (kielen) tuntijoita ei ole ja etruskien kielen tulkintatausta puuttuu, etruskien kielen merkit eivät merkitse mitään kielellistä, ne ovat vain kuvioita eivätkä kirjaimia.


title: Informaatio ja tieto

text: Edellä esitetty systeeminen informaationäkemys on pitkälti myös kybernetiikan informaationäkemys:Lisäksi kybernetiikassa on oleellista palaute edellä mainittujen tietojen välillä.


title: Informaatio ja tieto

text: Informaatio on järjestystä, avoin järjestelmä, siis kaaoksen ja hajeen eli entropian, suljetun järjestelmän vastakohta. Täydellisestä kaaoksesta emme pysty sanomaan mitään järkevää, järjestykseen liittyvää, koska siinä ei ole eroja, joilla olisi merkitystä järjestelmälleen. Kun kaaos vähenee, järjestys kasvaa, pystymme sanomaan siitä jotakin, koska siinä on havaittavissa eroja, joilla on merkitystä järjestelmälleen.


title: Informaatio ja tieto

text: Kaasusäiliössä ei ole eroja, joilla olisi merkitystä kaasusäilölle tai sen käyttäytymiselle. Kun tarkastelemme yksittäistä kaasuatomia, voimme nähdä merkittäviä eroja sen käyttäytymisessä lähiatomeihin verrattuna (Brownin liike). Tällöin tiedämme atomista paljonkin, mutta tarkasteltava järjestelmä on tällöin yksittäinen atomi, ei kaasusäiliö. Atomi ei ole kaaoksessa, vaan liikkuu täysin määritellysti muun muassa muista atomeista riippuen.


title: Informaatio ja tieto

text: Järjestyksen luominen ja ylläpitäminen vaatii energiaa, kuten jokainen lapsi (ja aikuinen), jolla on oma huone, tietää. Siis informaation luominen vaatii energiaa.


title: Informaatio ja tieto

text: Ihminen (elämä) on hyvin kompleksinen, siis informaatiointensiivinen ilmiö, koska ihmisessä atomien, molekyylien, valkuaisaineiden, solujen, elinten ja niin edelleen järjestys on suurta ja järjestyksen kuvaamiseen tarvitaan paljon tietoa. Ja avoimena järjestelmänä ihmisen luominen ja ylläpito vaatii energiaa. Ihmisen luominen on siis periaatteessa myös tiedon luomista, järjestyksen kasvattamista.


title: Informaatio ja tieto

text: 'Ensimmäinen informaation taso järjestelmässä on eron yksikkö, data. Aivoissa neuronipulssi (kulkee/ei kulje), tietokoneessa bitti (jännite alle tai yli tietyn tason) ja solussa adeniini, tymiini, guaniini tai sytosiini pari (AT-GC), puheessa ja ajattelussa kielen erottuvat äänteet, kirjoitetussa tekstissä kirjaimet ja niin edelleen. Oleellista tässä on, että ero on järjestelmän tulkittavissa, tunnistettavissa ja että peruseroja on vähän (kaksi, eli yksi ero on vähimmäisehto) ja ne erottuvat selvästi toisistaan, jolloin ne eivät aiheuta väärää tulkintaa. Merkitys, ero ja tulkinta liittyvät siis yhteen.


title: Informaatio ja tieto

text: Toinen informaation taso on ryhmä eroja, jolla on erityinen, osiaan suurempi merkitys järjestelmälleen: neuronin "kokonaistila" (?), konekielinen käsky (8/16/32/64 bittiä), kolme ATGC- valintaa (kodoni), jotka koodaavat aminohapon proteiinisynteesissä tai äänneyhdistelmä, joka muodostaa sanan. Äänteiden yhdistelmiä on periaatteessa rajattomasti, mutta vain osa kielen äänneyhdistelmistä muodostaa sanoja, niitä on siis rajallisesti. Jälleen syynä on tunnistamisen helppous.


title: Informaatio ja tieto

text: Tunnistettavista sanoista muodostuu periaatteessa rajaton määrä yhdistelmiä, josta käytetään kuitenkin hyvin rajallista määrää (kieliopillisesti mielekkäät yhdistelmät). Informaation on siis järjestelmä järjestelmälleen, koska sen merkitys on laajempi kuin osiensa summa. 1 + 1 on suurempi kuin kaksi. Osilla on jokin yhteinen merkitys. Oleellista tällä tasolla ovat siis:


title: Informaatio ja tieto

text:
(a) rajallinen määrä tunnistettavia yhdistelmiä ja
(b) niiden rajaton yhdistelmämahdollisuus, joista vain tiettyä osaa käytetään, siis sellaisia, joilla on erityismerkitys suuremmassa kokonaisuudessa, jotka ovat siis järjestelmä suuremmassa kokonaisuudessa.


title: Informaatio ja tieto

text: Edellä mainittu rakenne toistuu eri järjestelmien tiedossa ja niiden tiedon eri tasoilla.


title: Informaatio ja tieto

text: Kolmas informaation taso on informaation tulkinta järjestelmässä, tietämys. Miten neuronin "kokonaistila" vaikuttaa toisiin neuroneihin tai ihmisen muihin elimiin? Miten konekielinen käsky vaikuttaa muualle mikroprosessoriin tai tietokonejärjestelmän muihin osiin? Miten ATGC-valinta vaikuttaa solun toimintaan, aminohapon koodaukseen? Miten sana liittyy kielen muihin sanoihin?


title: Informaatio ja tieto

text: Meillä on tässä kohtaa siis järjestelmän rakenne, tiedon asiayhteys oleellisena vaikuttavana osana. Ilman sitä ei ole informaatiota eikä informaation tulkintaa ja vaikutusta. Tässä vaiheessa informaatio muuttuu toiminnaksi. Tulkinta riippuu järjestelmän rakenteesta, tai tapahtuu järjestelmän rakenteella. Tieto siis liittyy järjestelmäänsä, järjestelmä on itse tietonsa tulkki. Järjestelmän rakenne antaa tiedolle, erolle, merkityksen.


title: Informaatio ja tieto

text: Informaation tarvitsemasta tulkintataustasta, järjestelmästä, esimerkki on kuvakirjoitus eli hieroglyfit, jotka olivat aluksi vain kuvia, mutta kun egyptiläisten hieroglyfien tulkintatausta löydettiin 1700-luvulla, hieroglyfeille tuli uusi järjestelmällinen merkitys. Etruskien kieli on edelleen vain merkkikokoelma, koska tulkintatausta, järjestelmä puuttuu.


title: Informaatio ja tieto

text: Järjestelmän rakenne toimii sen tiedon tulkkina. Ks esim. esimerkkejä vaistomaisesta, geneettisesti koodatusta käyttäytymisestä.


title: Informaatio ja tieto

text: Seuraavat informaation tasot ovat alimpien tasojen sellaisen suuremman informaation ryhmän tulkintaa, jolla on erityinen, suurempi merkitys järjestelmälleen. Näillä tasoilla on tai voidaan nähdä erilliset nimet, koska ne ovat oma ilmiönsä, järjestelmä. Neuroniryhmän kokonaistila (?) (Ymmärrys). Aliohjelma tai koodattu algoritmi. X aminohappoa, jotka koodaavat proteiinin (=geeni). Korkeammat informaation tasot tarvitsevat suuremman aineellisen rakenteen, suuremman järjestelmän. Informaatio ja siten myös tieto siis liittyvät järjestelmäänsä, aineeseen. Ei ole siis käsitteellistä ajattelua ilman ainetta.


title: Informaatio ja tieto

text: Korkeamman tason informaatioista esimerkkeinä muistikuvat tapahtumista, käsitykset, emootiot ja tunteet, ohjelmat, tietokoneen ohjelmisto, tietokoneverkkojen ohjelmisto, geenit, jotka kontrolloivat geenejä, geenit, jotka kontrolloivat geenejä, jotka kontrolloivat geenejä ja niin edelleen.


title: Informaatio ja tieto

text: Informaatio liittyy järjestelmään, siis aineen rakenteeseen. Aineella ja tiedolla on siis rinnakkainen tulkinta. Tietty aineen rakenne, systeemi (esimerkiksi tymiini) on informaatiota laajemmalle järjestelmälle (esimerkiksi DNA:lle) siksi, että sillä on erityisvaikutusta tähän järjestelmään ja se on ylemmän järjestelmän osa. Tämän rakenteen erikoistapaus on ihmisen aine ja tieto, eli ruumis ja (tietoisuus). Vertaa Antonio Damasio tai Eero Paloheimo.


title: Informaatio ja tieto

text: Informaation peruslajit järjestelmässä ovat syöteinformaatio (järjestelmään vaikuttava informaatio sen ulkopuolelta ja sisältä), systeemi-informaatio (järjestelmän sisäistä ja ulkoista informaatiota tulkitseva informaatio, joka on siis järjestelmän rakenne) ja tulosinformaatio (järjestelmän informaatio järjestelmän sisälle tai sen ulkopuolelle) sekä taitotieto (järjestelmän osaamiseen liittyvät tieto tehdä tulosinformaation edellyttämä asia).


title: Informaatio ja tieto

text: Edellä esitetty informaation hierarkia näkyy edellä esitettyjen tietokoneen ja solun informaation ja ihmisen tiedon lisäksi muun muassadatafuusion määritelmässä.


title: Informaatio ja tieto

text: Informaatio, joka on ero, jolla on merkitystä järjestelmälleen, on oltava:Nämä kaikki kohdat täyttyvät informaatiolle sekä (1) ihmisessä, (2) solussa että (3) tietokoneessa:


title: Seulasarja

text: Seulasarja on joukko tarkoin määriteltyjä seuloja, joita käytetään kiviaineksen raekoostumuksen määrityksessä. Tietoa maa-aineksen raekoostumuksesta tarvitaan erityisesti maalajien luokittelemisessa.


title: Seulasarja

text: Seulojen aukkojen muoto on neliö tai pyöreäaukkoisen seulan reikien koon tulee vastata neliömäistä nimelliskokoa. Seulan aukon mitta tarkoittaa neliönmuotoisen aukon sivun mittaa. Eri seulojen aukkojen nimelliskoot ovat standardin SFS-EN 933-2 mukaan seuraavat:


title: Seulasarja

text: Seulat 0,063–2 mm ovat verkkoseuloja, joissa neliömäiset aukot muodostuvat ristikkäin kudottujen lankojen väleihin. Seulat 4–125 mm ovat reikäseuloja, joissa levyyn on tehty samankokoisia neliönmuotoisia aukkoja.


title: Seulasarja

text: Jotta seulontatulokset olisivat vertailukelpoisia on myös seulonnan suorittaminen tarkoin määritelty ja se soveltuu sekä luonnonkiviainekselle että keinokiviainekselle. Lämpökaapissa (110 ±5 °C) kuivattu kiviaines kaadetaan aukkokooltaan suurimman seulan päälle ja seulan koneellisen tai käsin suoritetun ravistelun jälkeen punnitaan seulan päälle jääneen aineksen massa. Seulan aukkojen läpi mennyt aines siirretään pienempiaukkoisen seulan päälle. Seulonnan jälkeen punnitaan taas seulalle jääneen aineksen massa ja näin jatketaan kaikkien eri kokoisten seulojen kanssa. Hienoaineksen eli fillerin rakeisuuden määrityksessä käytetään ilmasuihkuseulontaa.


title: Tiilinummi

text: Tiilinummi on Porin kaupunginosa, paremmin tunnettu nimellä "Kymppäri" (Porin kymmenes kaupunginosa), ja se sijaitsee Porin keskustan kupeessa Päärnäisten eli "Kuukkarin" eteläpuolella. Usein alue mielletään virheellisesti osaksi "Kuukkaria". Tiilinummi-nimen taustalla on alueella toiminut tiilitehdas. Tiilinummen alue rajoittuu Kalevanpuistoon, Rauhanpuistoon, Valtatie 2:een ja junarataan.


title: Tiilinummi

text: Alueen asemakaavan on suunnitellut alun perin Harald Andersin vuonna 1923 osana silloisen Porin läntisiä lähiöitä. Monet Tiilinummen taloista on peräisin sotien jälkeisiltä vuosilta, ja ne on rakennettu 1940 Ruotsin valtion avustuksella sotainvalideille ja Karjalan evakoille. Alueella sijaitsee myös Porin ainoa Myöhempien Aikojen Pyhien Jeesuksen Kristuksen kirkko (MAP-kirkko) ja poikkeuksellisen suuri puistoalue nimeltä Tiilinummen puisto, jota käyttävät hyväkseen Porin kaupungin nappulaliigajoukkueet.


title: Tiilinummi

text: Tiilinummen asukasluku on 870. Postinumero on 28120. Alue kuuluu Teljän seurakuntaan. Tiilinummen kuuluisin rakennus on 400-vuotiskoti, joka valmistui Porin 400-vuotissyntymäpäivänä. Se on vanhainkoti ja sitä käytetään myös äänestyspaikkana. Alueella toimii myös seudun ainoa lähikauppa Siwa, joka on tunnettu vielä 2000-luvun alussa nimellä Manteli ja vielä aikaisemmin nimellä Kansa. Paikalla on toiminut kauppa jo 1910-luvulta alkaen.


title: Marko Kotila

text: Marko Juhani Kotila (s. 1. heinäkuuta 1974 Toholampi) on suomalainen entinen kestävyys- ja keskimatkojen juoksija sekä maastojuoksija.


title: Marko Kotila

text: Kotila voitti 5 000 metrin juoksun Suomen mestaruuden 1998 ja 2000. Hän on myös voittanut maastojuoksun lyhyen radan SM-kultaa 1998–2000 . Hallissa hänellä on SM-kultaa 1 500 metriltä vuodelta 1997 .


title: Mississauga

text: Mississauga on kaupunki Ontarion provinssissa Kanadassa Toronton kaupungin lounaispuolella. Mississauga kasvoi maaseudusta kaupungiksi Toronton vauhdittamana vasta toisen maailmansodan jälkeen ja nykyisin se on yksi Kanadan nopeimmin kasvavista kaupungeista. Vuoden 2016 väestönlaskennan mukaan Mississaugan asukasluku oli 721 599.


title: Mississauga

text: Mississauge sijaitsee Ontarion provinssin koillisosassa heti Toronton kaupungista lounaaseen Ontariojärven rannalla.


title: Mississauga

text: Nykyisen Mississaugan alkuperäisasukkaita olivat mississauga-intiaanit. Paikalliset intiaanit tekivät kauppaa ranskalaisten turkiskauppiaiden kanssa Creditjoen suulla aina vuoteen 1805 saakka, jolloin britit ostivat joen suun ja sitä ympäröineen alueen. Siirtolaisia alkoi saapua alueelle Britanniasta ja Yhdysvalloista vuonna 1806. Siirtolaisten määrän kasvaessa britit päättivät ostaa loputkin mississaugojen omistamista alueista ja heidät siirrettiin reservaattiin joen suulta pohjoiseen, sekä sieltä edelleen vuonna 1847 nykyiseen Grand Riverin reservaattiin. Mississaugassa siirtolaiset asettuivat useisiin eri kyliin, kuten Cooksville, Dixie, Erindale, Streetsville ja Meadowvale. Hallinnollisesti alue oli nimeltään Toronto Township. Den asukasluku oli vuonna 1850 noin 7 500 ja vuonna 1945 noin 15 000.


title: Mississauga

text: Nykyisen Mississaugan silloinen maaseutu alkoi kehittyä kaupungiksi varsinaisesti vasta toisen maailmansodan jälkeen, jolloin autojen ja päällystettyjen teiden kehitys mahdollisti suuremman Toronton asukkaiden muuttaa kauemmaksi itse kaupungista esikaupunkialueille halvemman asumisen perässä. Alueelle alkoi kohota kerrostaloasuntoja, toimistorakennuksia ja kauppakeskuksia. Vuonna 1968 alueen asukasluku oli jo 100 000 ja kaupunki Mississaugasta tehtiin hallinnollisesti vuonna 1974. Mississauga on edelleen yksi Kanadan nopeimmin kasvavista kaupungeista.


title: Mississauga

text: Mississauga on yksi Kanadan johtavista teollisuuden ja kaupan keskuksista. Kaupungissa on esimerkiksi lentokone- ja autoteollisuutta, petrokemia- ja lääketeollisuutta, sekä teräs- ja rakennusmateriaaliteollisuutta. Rekisteröityjä yrityksiä kaupungissa on lähes 55 000 ja ne työllistävät yli 425 000 henkilöä. Monien kanadalaisten yritysten päätoimistot sijaitsevat Mississauga. Fortune 500 Kanadan luettelon johtavista kanadalaisyrityksistä 61 pitää pääkonttoriaan tai huomattavaa sivukonttoriaan Mississaugassa.


title: Mississauga

text: Mississaugassa sijaitsee Kanadan vilkasliikenteisin lentoasema Toronton Pearsonin kansainvälinen lentoasema, minkä lisäksi kaupunkiin kulkee kaksi kansallista rautatietä. Kaupungin läpi kulkee merkittäviä valtateitä ja Ontariojärven rannalla on satama.


title: Mississauga

text: Mississaugan asukasluku oli Kanadan vuoden 2016 väestönlaskennan mukaan 721 599 ja vuoden 2011 vastaavan laskennan mukaan 713§ 443.


title: Mississauga

text: Vuonna 2016 kaupungin asukkaista 329 990 puhui äidinkielenään englantia ja 7 015 ranskaa. 342 810 henkilöä puhui äidinkielenään jotakin muuta kieltä, kuin kahta virallista kieltä. Suurimpien vieraiden kielten joukossa olivat urdu (38 575), arabia (2 900), puola (26 610), mandariinikiina (23 275) tagalog (20 325) ja pandžabi (20 235).


title: Mississauga

text: Kaupungin asukkaista 381 730 oli maahanmuuttajataustaisia. Eniten maahanmuuttajia oli saapunut Intiasta (54 630), Pakistanista (35 855), Filippiineiltä (28 330), Kiinasta (23 110) ja Puolasta (21 685).


title: MALP

text: MALP (Mobile Analytic Laboratory Probe) on scifi tv-sarjassa Tähtiportti maalla kulkeva luotain, joka kerää tietoa ja lähettää ne SGC:hen. MALP:ia kutsutaan myös pelkästään luotaimeksi. Se voi lähettää planeetalta Maahan videokuvaa, ääntä, sekä tarkkoja lukemia planeetan ilmakehästä, niin kauan kuin tähtiportti on auki planeetalle. MALP vastaanottaa myös radioaaltoja ja sähkömagneettisia signaaleja ja voi kantaa pienen määrän tavaraa.


title: Tomek Valtonen

text: Tomasz Juhani ”Tomek” Valtonen (s. 8. tammikuuta 1980 Piotrków Trybunalski, Puola) on suomalainen uransa päättänyt jääkiekkohyökkääjä ja nykyinen jääkiekkovalmentaja. Valtonen toimii nykyisin Puolan jääkiekkomaajoukkueen päävalmentajana. Hän myös toimi Vaasan Sportin päävalmentajana kaudesta 2014–2015 kauteen 2017–2018. Vaasan Sport purki Valtosen sopimuksen yhteisymmärryksessä Valtosen kanssa kauden 2017–2018 päätteeksi.


title: Tomek Valtonen

text: Valtonen edusti valtaosan urastaan Helsingin Jokereita ja voitti joukkueessa Suomen mestaruuden ja kolme SM-hopeaa. Detroit Red Wings varasi Valtosen NHL:ään toisella kierroksella.


title: Tomek Valtonen

text: Valtonen syntyi Puolassa puolalaiselle äidille ja suomalaiselle isälle, mutta muutti perheensä mukana Suomeen Kiteelle jo varhain lapsuudessaan.


title: Tomek Valtonen

text: Jääkiekon verrattain myöhään aloittanut Valtonen pelasi aluksi pesäpalloa voittaen eri ikäluokissa kolme Suomen mestaruutta. Hän pelasi neljässä junioreiden Itä–Länsi-ottelussa.


title: Tomek Valtonen

text: Valtonen aloitti ammattilaisuransa Ilveksessä kaudella 1997–1998. Seuraavaksi kaudeksi hän siirtyi Plymouth Whalersin joukkueeseen OHL-juniorisarjaan. Valtonen palasi SM-liigaan kaudeksi 1999–2000, jolloin hän siirtyi Jokereihin. Heti ensimmäisellä Jokerit-kaudellaan Valtonen voitti ensimmäisen SM-mitalinsa, kun Jokerit sijoittui hopealle.


title: Tomek Valtonen

text: Kaudella 2001–2002 Jokerit kirkasti mitalinsa, ja Valtonen voitti uransa ainoan Suomen-mestaruutensa. Seuraavalla kaudella Jokerit voitti eurooppalaisille seurajoukkueille järjestetyn Continental Cupin. Kaudella 2003–2004 Valtonen teki henkilökohtaisen läpimurtonsa, kun hän pääsi pelaamaan Jokereiden ykköskentälliseen Glen Metropolitin rinnalle. Valtonen teki kauden aikana 16 maalia. Seuraavalla kaudella Valtonen voitti uransa toisen SM-hopean.


title: Tomek Valtonen

text: Valtonen pelasi Jokereissa lopulta kahdeksan kautta. Kaudella 2006–2007 Valtonen teki piste-ennätyksensä SM-liigassa. Hänen saldonsa runkosarjassa oli 19+16. Kauden päätteeksi Valtonen voitti uransa neljännen SM-mitalinsa, kun Jokerit voitti hopeaa. Seuraavaksi kaudeksi Valtonen siirtyi Elitserieniin Södertäljeen. Ruotsissa hänen kautensa meni pilalle olkapäävamman takia, ja hän ei pystynyt pelaamaan kauden aikana kuin neljä ottelua.


title: Tomek Valtonen

text: Valtonen teki heinäkuussa 2008 kolmen vuoden sopimuksen Jokereiden kanssa. Hän meni kuitenkin kesällä olkapääleikkaukseen. Valtonen pelasi ensimmäiset pelinsä kaudella 2008–2009 vasta tammikuussa 2009. Harjoitusottelussa HIFK:ta vastaan ennen kauden 2009–2010 alkua Valtosen olkapää kipeytyi uudelleen. Vamman ei pitänyt olla vakava, mutta hän joutui uuteen leikkaukseen syyskuussa. Leikkauksen jälkeen Valtonen joutui lopettamaan uransa, sillä olkapää ei olisi kestänyt enää ammattimaista jääkiekon pelaamista.


title: Tomek Valtonen

text: Valtonen edusti Suomea jo nuorisomaajoukkueissa. Hän oli voittamassa alle 20-vuotiaiden MM-kultaa 1998.


title: Tomek Valtonen

text: Maajoukkuedebyyttinsä Valtonen teki harjoitusotteluissa. Ensimmäisen maaottelumaalinsa Valtonen teki 12:nnessa ottelussaan Euro Hockey Touriin kuuluneessa Tšekin-turnauksessa syksyllä 2005. Valtonen valittiin Suomen alustavaan MM-joukkueeseen Latvian kisoihin 2006. Hän ei pelannut kuitenkaan MM-turnauksessa otteluakaan. Yhteensä Valtonen pelasi urallaan 35 maaottelua.


title: Tomek Valtonen

text: Kaudella 2018–2019 Valtonen toimii Puolan jääkiekkomaajoukkueen päävalmentajana.


title: Tomek Valtonen

text: Pelaajauransa jälkeen Valtonen ryhtyi valmentajaksi. Ensin hän valmensi kaksi kautta Jokereiden A-nuoria, minkä jälkeen hänestä tuli edustusjoukkueen apuvalmentaja.


title: Tomek Valtonen

text: Kun Jokerit irtisanoi päävalmentaja Tomi Lämsän kesken kautta vuoden 2013 lopussa, ja Valtonen nousi päävalmentajaksi. Valtonen toimi päävalmentajana loppukauden ajan. Kausi oli Jokereiden toistaiseksi viimeinen Liigassa.


title: Joensuun kaupunginorkesteri

text: Joensuun kaupunginorkesteri () on vuonna 1953 perustettu 35 muusikosta koostuva sinfoniaorkesteri.


title: Joensuun kaupunginorkesteri

text: Orkesterin kapellimestarina ovat toimineet Pentti Sistonen (1957), Pekka Paasio (1966) ja Usko Aro (1972). Sen ensimmäinen taiteellinen johtaja oli Pekka Haapasalo (1974). Häntä seurasivat Juozas Domarkas (1990), Atso Almila (1993) ja Hannu Koivula (2000–2007). Vuosina 2008–2009 taiteellisena johtajana oli Esa Heikkilä. Atso Almila palasi orkesteriin tammikuussa 2010, ensin taiteellisen neuvonantajan tehtävään ja syksystä 2011 alkaen jälleen taiteelliseksi johtajaksi. Orkesterin taiteellinen johtaja on 1. elokuuta 2013 alkaen kolmivuotiskauden ajan hollantilainen Jurjen Hempel. Samana syksynä kautensa päättänyt Atso Almila valittiin orkesterin ensimmäiseksi kunniakapellimestariksi.


title: Joensuun kaupunginorkesteri

text: Joensuun kaupunginorkesteri kunnallistettiin vuonna 1978. Sen pääasiallisena konserttipaikkana toimii 599-paikkainen Itä-Suomen yliopiston Carelia-sali.


title: Joensuun kaupunginorkesteri

text: Joensuun kaupunginorkesterissa on soittajia seuraavasti (2008):


title: Joensuun kaupunginorkesteri

text: I viulussa on 6 soittajaa, II viulussa 5, alttoviulussa 4, sellossa 4, kontrabassossa 2, huilussa 2, oboessa 2, klarinetissa 2, fagotissa 2, käyrätorvessa 2, trumpetissa 2, tuubassa 1 ja lyömäsoittimissa 1 soittaja.


title: Joensuun kaupunginorkesteri

text: Vuosittain orkesterilla on noin 20 sinfoniakonserttia. Lisäksi viihde-, kamari- ja lastenkonsertit sekä oopperaproduktiot kuuluvat orkesterin perusohjelmistoon. Vuonna 2001 aloitettu Joensuun musiikkitalvi on merkittävä kamarimusiikkitapahtuma, jonka järjestämisessä kaupunginorkesterilla on merkittävä rooli.


title: KLM Cityhopper

text: KLM Cityhopper (aikaisemmin NLM, lyhenne hollannin sanoista Nederlandse Luchtvaart Maatschappij, suom. "Alankomaiden lentoyhtiö") on alankomaalainen paikallinen lentoyhtiö, joka perustettiin huhtikuussa 1991. Yhtiö kuluu Air France-KLM:n lentoyhtiökonserniin tytäryhtiönä. Yhtiöllä on 57 konetta ja 10 tilauksessa, joilla se lentää 44 kohteeseen Euroopassa.


title: KLM Cityhopper

text: KLM Cityhopper hoitaa lähinnä KLM:n syöttöliikennettä Euroopan pienemmille lentoasemille. Yhtiön päämaja sijaitsee Amsterdamissa, Alankomaissa.


title: KLM Cityhopper

text: Yhtiö kuuluu emoyhtiönsä tavoin SkyTeam -lentoyhtiöallianssiin ja yhtiön lennoilla jaetaan Flying Blue -kanta-asiaksohjelman pisteitä.


title: KLM Cityhopper

text: Yhtiö lentää myös Helsinkiin KLM vuorojen lisäksi.


title: Fifth Dimension

text: Fifth Dimension on The Byrds -yhtyeen kolmas levyjulkaisu, joka ilmestyi markkinoille heinäkuussa 1966. Se oli Byrdsin ensimmäinen levy, jolla lähes kaikki materiaali oli yhtyeen jäsenten itsensä kirjoittamaa.


title: Fifth Dimension

text: "Fifth Dimension" on yksi rockin historian ensimmäisistä psykedeelisistä musiikkialbumeista. Se ilmestyi ennen Frank Zappan ja Mothers of Inventionin sekä The Beatlesin ensimmäisiä kokeiluja samassa tyylilajissa. Levyllä on vaikutteita muun muassa intialaisesta musiikista. Folk rock, johon yhtyeen tyyli aiemmin oli vahvasti nojautunut, oli "Fifth Dimensionilla" hieman totuttua enemmän taka-alalla. Yhtye itse käytti uudesta, sähköisemmästä ilmaisustaan nimitystä ”space rock”.Nyman 1979, s.105.


title: Fifth Dimension

text: John Coltrane -vaikutteinen ”Eight Miles High” on albumin kuuluisin kappale ja se menestyi myös singlenä. Se oli noussut Billboard-listalla sijalle 14, kunnes sen väitettiin olevan ”huumelaulu” ja sen soitto radiossa lopetettiin.Nyman 1979, s.105. Yhtye itse kuitenkin on ilmoittanut, ettei tästä ole kappaleessa kyse. Heidän kertomansa mukaan kappale kertoo Byrdsin lentokonematkasta Lontooseen ja kulttuurishokista, jonka he määränpäässä kokivat. Toinen singlenä julkaistu kappale, ”Mr. Spaceman”, oli Yhdysvalloissa korkeimmillaan sijalla 36. ”5D (Fifth Dimension)” ylsi puolestaan sijalle 44.


title: Fifth Dimension

text: Gene Clark jätti yhtyeen hieman ennen äänitysten päättymistä johtuen julkisuuden rasituksesta ja lentopelosta.


title: Fifth Dimension

text:
A-puoli
B-puoli


title: Kuopion kaupunginorkesteri

text: Kuopion kaupunginorkesteri () on 46 muusikosta koostuva kunnallinen sinfoniaorkesteri Kuopiossa.


title: Kuopion kaupunginorkesteri

text: Vuonna 1909 Kuopion Musiikinystäväin yhdistys perusti 23-jäsenisen Kuopion orkesterin. Soittajisto laajeni myöhemmin varuskunnan soittajien ja orkesterin yhdistyessä. Vuonna 1963 Pohjois-Savon prikaati kuitenkin muutti Kajaaniin, ja yhteistyö sotilassoittajien kanssa päättyi. Vuodesta 1976 orkesteri on toiminut kunnallisena, samalla sen nimi muuttui Kuopion kaupunginorkesteriksi.


title: Kuopion kaupunginorkesteri

text: Kapellimestarina ovat aiemmin toimineet Elias Kahra, Lauri Siimes, Nicholas Smith, Pertti Pekkanen, Robert Black, Atso Almila, Shuntaro Sato, Vello Pähn ja Sascha Goetzel.


title: Kuopion kaupunginorkesteri

text: Orkesteri konsertoi pääasiallisesti Kuopion Musiikkikeskuksessa, jonka pääsali on 1 064-paikkainen. Orkesterilla on vuosittain keskimäärin 40 000 kuulijaa.


title: Kuopion kaupunginorkesteri

text: Orkesterin ylikapellimestarina on toiminut syyskuusta 2013 alkaen espanjalaissyntyinen Alberto Hold-Garrido. Toisena kapellimestarina toimii Atso Almila ja kunniakapellimestarina maestro Jorma Panula. Elokuussa 2018 alkavalla kolmivuotiskaudella ylikapellimestarina toimii Jaakko Kuusisto.


title: Chabad-Lubavitch

text:
Chabad-Lubavitch (tai Chabad Lubavitch, joskus myös Chabad, Habad tai Lubavitch) on yksi hasidismi-juutalaisuuden suurimmista lahkoista ja yksi suurimmista ortodoksijuutalaisuuden hasidiliikkeistä maailmalla, erityisesti Yhdysvalloissa ja Israelissa. Päämaja on New Yorkissa.
Liike on lähtöisin Venäjältä nykyisen Valko-Venäjän alueelta. Sen nimen osista ”Chabad” tulee heprean kielen sanojen Chochma" (”viisaus”), Bina" (”ymmärrys”) ja "Da'at" (”tieto”) alkukirjaimista. Lubavitch on pienen valkovenäläiskaupungin nimi (tarkoittaa venäjäksi ”rakkauden kaupunkia”). Liikkeen perustajan Rabbi Shneur Zalmanin poika Dovber Schneuri (1773–1827) asettui kaupunkiin asumaan.


title: Chabad-Lubavitch

text:
Järjestön Suomen osasto on toiminut noin vuodesta 2004, ja se muun muassa pitää Helsingissä päiväkotia.
Järjestö omistaa Helsingissä Vanhan tulli- ja pakkahuoneen, johon se rakennuksen peruskorjauksen jälkeen perustaa näyttely- ja koulutuskeskuksen.


title: Hanhet

text: Hanhet ("Anserinae") on sorsien ("Anatidae") heimon alaheimo. Hanhien alaheimoon kuuluvat varsinaiset hanhet ja joutsenet.


title: Hanhet

text: Kesyhanhi on merihanhen kesytetty muoto.


title: Hanhet

text: Hanhet ovat suurikokoisia, voimakasrakenteisia ja pitkäkaulaisia sorsalintuja. Niiden jalat ovat vahvat ja ne sijaitsevat ruumiin keskikohdassa, joten ne pystyvät kävelemään maalla helposti. Hanhilla on kiilanmuotoinen nokka ja ylänokan reunassa on hammastus.


title: Hanhet

text: Hanhet kerääntyvät erityisesti muuttoaikoihin ja talvisin suuriksi parviksi. Hanhet ovat kasvinsyöjiä ja ruokailevat pääasiassa laiduntamalla. Hanhien pesä on maassa ja se on pehmustettu untuvilla.


title: Stefan Everts

text: Stefan Everts (s. 25. marraskuuta 1972, Bree, Belgia) on entinen belgialainen motocrosskuljettaja. Hän voitti uransa aikana kaikkiaan 10 maailmanmestaruutta sekä 101 osakilpailua MM-sarjassa, mitkä tekevät hänestä lajinsa kaikkien aikoijen menestyneimmän.


title: Stefan Everts

text: Everts on ollut lähes koko uransa ajan lajinsa ammattilainen. Hän päätti menestyksekkään uransa kauden 2006 jälkeen voitettuaan ylivoimaisesti maailmanmestaruuden (kauden aikana 14 osakilpailuvoittoa 15:stä ja 27 lähtövoittoa 30:stä) Hänen isänsä oli myös motocrossin supertähti Harry Everts, jonka uran parhaat vuodet sijoittuivat 1970-luvulle.


title: Stefan Everts

text: Everts on valittu Belgian vuoden urheilijaksi kaikkiaan viisi kertaa (2001, 2002, 2003, 2004 ja 2006). Vain legendaarisella maantiepyöräilijällä Eddy Merckxillä on enemmän valintoja (kuusi).


title: Jan Latvala

text: Jan Markus Latvala (s. 10. kesäkuuta 1972 Jyväskylä) on suomalainen uransa lopettanut jääkiekkopuolustaja. Hän on eniten SM-liigan otteluita pelannut pelaaja. Latvala pelasi kauteen 2015–2016 päättyneellä urallaan 1 230 runkosarjaottelua. Latvalan 23 kautta yhtäjaksoisesti jatkunut pääsarjaura kotimaassa on pisin suomalaisessa jääkiekossa. Hän välttyi pitkän uransa aikana pahoilta loukkaantumisilta. Latvala on tunnettu "ylikäyrästä" mailanlavasta. 28. maaliskuuta 2016 hän ilmoitti lopettavansa uransa Pelicansin hävittyä HIFK:lle ratkaisevan ottelun puolivälieräsarjassa.


title: Jan Latvala

text: Latvalan kasvattajaseura on JYP HT, jossa hän myös aloitti uransa vuonna 1992 ja pelasi samassa seurassa seuraavat seitsemän kautta. Tänä aikana Latvala pelasi lainalla Kokkolan Hermeksessä kaudella 1993–1994.


title: Jan Latvala

text: Kaudella 1999–2000 Latvala siirtyi Lahden Pelicansiin, jossa hän pelasi neljä kautta. Latvalan Pelicans-uran paras saavutus on kauden 2000–2001 SM-liigan puolustajien pistepörssin kolmas sija tehoilla 10+25=35.


title: Jan Latvala

text: Kaudeksi 2003–2004 Latvala siirtyi Jokereihin. Jokereissa Latvala ei kuitenkaan ollut seuran ykköspakkien joukossa ja kaudella saavutetut tehopisteet olivat heikommat kuin Pelicansissa. Latvalan ja Jokerien välinen pelaajasopimus päättyi kevääseen 2007. Jan Latvala siirtyi Jokereista Lahden Pelicansin riveihin kaksivuotisella sopimuksella.


title: Jan Latvala

text: 40-vuotias Latvala viimeisteli kolme maalia 30.3.2012 puolivälieräottelussa Oulun Kärppiä vastaan. Se oli toinen puolustajan tekemä hattutemppu SM-liigan pudotuspeleissä 2000-luvulla.


title: Jan Latvala

text: Latvalasta tuli SM-liigan otteluennätyksen haltija kun hän kaudella 2011–2012 ohitti ottelumäärissä Erik Hämäläisen, joka pelasi urallaan 1 001 ottelua. Latvalalla on myös eniten Pelicansissa otteluita pelannut pelaaja yli 600 ottelulla. SM-liigan puolustajien kaikkien aikojen pistetilastossa Latvala on kolmantena. Jan Latvalan lopullikseksi ottelumääräksi SM-Liigassa jäi 1230 ottelua runkosarjassa ja 105 ottelua pudotuspeleissä tehoin 115+317 runkosarjassa ja 18+24 pudotuspeleissä.


title: Jan Latvala

text: Kauden 2013–2014 päätteeksi Latvalalle ojennettiin Liigan herrasmiespelaajan Raimo Kilpiö -palkinto. Latvala ei saanut koskaan aikuisurallaan yhtään isoa rangaistusta.


title: Jan Latvala

text: Latvala päätti uransa kauteen 2015–2016 pelattuaan SM-liigassa yhteensä 1 230 runkosarjaottelua ja 96 pudotuspeliottelua.


title: Lappeenrannan kaupunginorkesteri

text: Lappeenrannan kaupunginorkesteri on Etelä-Karjalan ainoa sinfoniaorkesteri. Lappeenrannan Musiikinystäväin yhdistys perustettiin 1909 ja se kokosi hetimmiten orkesterin, jonka toiminta oli sangen vireää ensimmäiseen maailmansotaan saakka. Uusi nousu alkoi vasta seuraavien sotien jälkeen 1940-luvun lopulla. Silloin kapellimestareina olivat mm. Martti Similä ja Jouko Tolonen. Mauri Hannikaisen kaudella orkesterista tuli täyskunnallinen ammattiorkesteri 1980. Aluksi toimittiin jousikamariorkesterina, mutta 1980-luvun lopussa, Ari Rasilaisen ollessa kapellimestarina, se sai myös päätoimisia puhallinvakansseja.


title: Lappeenrannan kaupunginorkesteri

text:
Rasilaisen jälkeen taiteellisina johtajina ovat olleet Ari Angervo, Pertti Pekkanen, Hannu Norjanen, Jan Söderblom sekä syksystä Tibor Bogányi. Vuodesta 2016 alkaen taiteellisena johtajana toimii Vytautas Lukočius. Orkesterin intendenttinä toimii Milko Vesalainen..
Nykyään orkesteri on 21 muusikon vireä ja taiteellista nousukauttaan voimakkaasti elävä "minisinfonietta", joka esiintyy myös Lappeenrannan ympäristökunnissa.


title: Lappeenrannan kaupunginorkesteri

text: Ohjelmiston peruspilarina on wieniläisklassinen musiikki, mutta orkesteri on soittanut rokkia, jazzia, lastenmusiikkia, operettia, säveliä satojen vuosien takaa, oman aikamme uusinta uutta ja oopperaa - viimeksi mainittua etenkin Lappeenrannan valtakunnallisten laulukilpailujen finaalissa.


title: Lappeenrannan kaupunginorkesteri

text: Lappeenrannan ja Mikkelin kaupunginorkesterit ovat tehneet yhteiskonsertteja Saimaa Sinfoniettana syksystä 2006 alkaen.


title: The Inner Mounting Flame

text: The Inner Mounting Flame on The Mahavishnu Orchestran ensimmäinen studioalbumi, joka julkaistiin elokuussa 1971. Levyn kaikki kappaleet sävelsi yhtyeen kitaristi John McLaughlin. Levy yhdistää raskaan rockin soundeihin jazzmusiikille tyypillisiä pitkiä improvisoituja sooloja. Levyn äänensärkijän läpi soitetut nousevat ja laskevat mantran tapaiset riffit ja yhtyeen tiukka yhteissoitto antoivat vaikutteita myöhemmälle jazz-rockille. Levyllä on myös vaikutteita intialaisesta musiikista ja bluesista. Tällä levyllä ei kuulla vielä syntetisaattoria, vaan pianisti Jan Hammer käyttää urkuja sekä sähköpianoa.


title: Bitter Sweet Symphony

text: ”Bitter Sweet Symphony” on The Verve -yhtyeen kappale ja 16. kesäkuuta 1997 julkaistu single. Parhaimmillaan single nousi Britannian singlelistalla toiselle sijalle. Singlen b-puolia ovat ”Lord I Guess I'll Never Know”, ”Country Song” ja ”Bitter Sweet Symphony (Radio Edit)”.


title: Bitter Sweet Symphony

text: Bitter Sweet Symphony sisältää vaikutteita The Rolling Stonesin ”The Last Time” -kappaleen orkesteriversiosta, ja Richard Ashcroft joutui kappaleen oikeuksista syntyneessä kiistassa luovuttamaan oikeudet ja kappaleen tuoton Rolling Stones -kaksikko Jagger–Richardsille. Yleensä kappaleen tekijöiksi mainitaan kaikki kolme henkilöä.


title: Bitter Sweet Symphony

text: Paitsi kappale itsessään, myös sen musiikkivideo sai osakseen paljon huomiota. Jotkut piirit väittivät sen antavan huonoa esimerkkiä nuorisolle. Videossa yhtyeen keulakuva Richard Ashcroft kävelee katua, väistämättä ja välittämättä muista ihmisistä; video myös nosti uudelleen tunnetuksi Ascroftilla jalassa olleet Clarks Wallabee -kengät. Video muistuttaa yhdellä otolla kuvattua Massive Attack -videota ”Unfinished Sympathy”.


title: Penthouse

text: Penthouse on Bob Guccionen vuonna 1965 Isossa-Britanniassa perustama miestenlehti. Pian perustamisensa jälkeen lehteä alettiin myydä myös Guccionen kotimaassa, Yhdysvalloissa. Guccione toimi lehden päätoimittajana marraskuuhun 2003 saakka.


title: Penthouse

text: Lehden sisältämät eroottiset kuvat olivat alun perin softcorea, mutta sen sisältöä rankennettiin 1990-luvulla internet-pornografian helpon saatavuuden ja muiden miestenlehtien kasvavan suosion vuoksi. Muutoksen vaikutuksesta muun muassa lehden myynti lehtikioskeilla lopetettiin.


title: Penthouse

text: 2016 ilmoitettiin että lehden paperiversion julkaiseminen lopetetaan ja jatkossa sen toiminta on tarkoitus siirtää puhtaasti digitaaliseen muotoon, ajankohta ilmoitetaan myöhemmin.


title: Jesse Joensuu

text: Jesse Matias Joensuu (s. 5. lokakuuta 1987 Pori) on suomalainen jääkiekkoilija ja kaikkien aikojen toiseksi nuorin jääkiekon SM-liigassa esiintynyt pelaaja. Hän edustaa KHL-seura Jokereita ja toimii joukkueen varakapteenina.


title: Jesse Joensuu

text: Aiemmin Ässien juniorijoukkueissa kiekkoillut Joensuu pelasi aikuisten SM-liigan debyyttiottelunsa SaiPaa vastaan syyskuussa 2003 ollessaan vain 15-vuotias. Debyyttikaudellaan Joensuu mahtui edustusmiehistön mukaan kuudessa ottelussa, mutta kaikkiaan hän pääsi pelaamaan vain yhdeksässä vaihdossa. Seuraavalla kaudella Joensuulla oli lähes vakiopaikka nelosketjun laitahyökkääjänä ja hän pelasi 39 ottelua, joissa hän teki yhden maalin ja syötti yhden. Vaikka odotettua nopeaa läpilyöntiä ei tullut, Joensuun rooli Ässien joukkueessa kasvoi vuosi vuodelta.


title: Jesse Joensuu

text: Viimeisellä liigakaudellaan (2007–2008) 20-vuotias ässäpelaaja lunasti häneen kohdistuneet odotukset ja teki runsaasti tehopisteitä huolimatta Ässien pyristelystä liigan häntäpäässä. Joensuu valittiin myös kertaalleen SM-liigan parhaaksi nuoreksi pelaajaksi. Joukkueen ykkössentteri Toni Häppölän myymisen jälkeen Joensuusta tuli Ässien paras pistemies.


title: Jesse Joensuu

text: NHL-seura New York Islanders varasi Joensuun toisella kierroksella varausnumerolla 60. Vuonna 2007 Islanders lähetti valmentajan Poriin hiomaan Joensuun luistelutekniikkaa yksityistunneilla.


title: Jesse Joensuu

text: Keväällä 2008 Joensuu teki kolmen vuoden sopimuksen Islandersin kanssa. Kauden 2007–2008 lopussa hän pelasi yhden pelin farmijoukkueessa Bridgeportissa. Kauden 2008–2009 Joensuu aloitti farmissa Bridgeportin joukkueessa AHL-liigassa, vaikka hän ehtikin esiintyä muutamissa harjoitusotteluissa Islandersin paidassa. Joensuu nostettiin Islandersin kokoonpanoon 2. maaliskuuta 2009 otteluun Colorado Avalanchea vastaan ja hän teki maalin heti ensimmäisessä NHL-ottelussaan.


title: Jesse Joensuu

text: Kaudella 2010–2011 Joensuu pelasi vihdoin enemmän otteluja NHL:ssä kuin AHL:ssä kaksisuuntaisesta sopimuksestaan huolimatta. Hän sai Islandersilta kaksisuuntaisen sopimustarjouksen jotta Islanders säilyttäisi hänen pelaajaoikeutensa.


title: Jesse Joensuu

text: Kaudeksi 2011–2012 Joensuu siirtyi ruotsalaiseen HV71:een.


title: Jesse Joensuu

text: Kesäkuussa 2012 New York Islanders ilmoitti tehneensä vuoden yksisuuntaisen sopimuksen Joensuun kanssa, mutta NHL:n työsulun takia Joensuu teki kauden 2012–2013 loppuun asti kestävän, mutta NHL:n alkaessa rauenneen sopimuksen Ässien kanssa. Kauden päätteeksi Joensuu siirtyi vapaana agenttina Islandersista Edmonton Oilersiin.


title: Jesse Joensuu

text: Joulukuussa 2014 hänet tiputettiin siirtolistan kautta farmijoukkue Oklahoma City Baronsiin. Puolitoista viikkoa myöhemmin ilmoitettiin, että Oilers on lainannut Joensuun Sveitsin korkeimmalla liigatasolla pelaavaan NLA-joukkue SC Berniin.


title: Jesse Joensuu

text: Kaudeksi 2015–2016 Joensuu siirtyi kaksivuotisella sopimuksella KHL-joukkue Jokereihin.Marraskuussa 2016 Joensuu solmi kevääseen 2020 kestävän kolmivuotisen jatkosopimuksen Jokereiden kanssa.


title: Jesse Joensuu

text: Joensuu pääsi keväällä 2011 Suomen maajoukkueen viimeiselle leirille ennen Slovakian MM-kisoja. Häntä ei kuitenkaan aluksi valittu Suomen MM-ryhmään, mutta Ville Peltosen poisjäänti avasi hänelle paikan joukkueessa. Hän voittikin lopulta maailmanmestaruuden, vaikka ei pelannut kisoissa yhdessäkään ottelussa.


title: Jesse Joensuu

text: 2012 Jesse Joensuu pelasi Suomen joukkueessa MM-kotikisoissa ja oli merkittävässä roolissa mm. puolivälieräkamppailussa USA–Suomi. Joensuu teki 2–3 päättyneessä ottelussa kaksi maalia, joista toisen yhdeksän sekuntia ennen kolmannen erän päättymistä.Jessen isä Jouni Joensuu on jalkapallovalmentaja, joka on toiminut muun muassa FC Jazzin ja NiceFutiksen liigajoukkueiden päävalmentajana. Jesse Joensuun setä Aki Joensuu pelasi 21 ottelua Ässien edustusjoukkueessa 1979–82 ja valmensi myös häntä B-junioreissa.


title: John McEnroe

text: John Patrick McEnroe, Jr. (s. 16. helmikuuta 1959 Wiesbaden, Länsi-Saksa) on entinen yhdysvaltalainen tennispelaaja. McEnroe on voittanut urallaan seitsemän Grand Slam -turnausta: kolme Wimbledonissa ja neljä Yhdysvaltain avoimissa. Hänet valittiin tenniksen Hall of Fameen vuonna 1999.


title: John McEnroe

text: McEnroe syntyi yhdysvaltalaisessa sotilastukikohdassa Wiesbadenissa, jossa hänen isänsä työskenteli Yhdysvaltain ilmavoimien palveluksessa. Kun McEnroe oli vuoden ikäinen, perhe muutti New Yorkiin, jossa McEnroe varttui Queensissa.


title: John McEnroe

text: McEnroe lopetti uransa ammattilaisena vuonna 1992. Vuonna 2006 hän palasi ATP Pro Tourille, ja voitti nelinpelin SAP Open -turnauksessa parinaan Jonas Björkman. Hänestä tuli 47 vuoden ja kolmen päivän ikäisenä vanhin ATP-turnauksen voittanut pelaaja 30 vuoteen.


title: John McEnroe

text: Hän on International Tennis Federationin maailmanmestari vuosilta 1981 ja 1983–1984.


title: John McEnroe

text: McEnroe tuli urallaan tunnetuksi hyvän menestyksensä ohella tulisesta temperamentistaan.


title: Suomen elokuvakontakti

text: Suomen elokuvakontakti ry oli elokuvantekijöiden vuonna 1970 perustama yhdistys, joka levitti ja promotoi lyhyt- ja dokumenttielokuvia Suomessa. Yhdistys vuokrasi elokuvia pääasiallisesti järjestöjen, kuntien kulttuuritoimien, koulujen ja elokuvatapahtumien esityksiin, mutta myös yksityisille henkilöille. Yhdistyksen valikoimissa oli yli tuhat elokuvaa.


title: Suomen elokuvakontakti

text: Vuokrauksen lisäksi Suomen elokuvakontakti ry järjesti elokuvatapahtumia, kuten Helsingin lyhytelokuvafestivaali -tapahtuman (aiemmin Kettupäivät), jossa esiteltiin joka marraskuu uusimmat lyhytelokuvat.


title: Suomen elokuvakontakti

text: Yhdistyksellä oli myös lyhyt- ja dokumenttielokuviin erikoistunut verkkokauppa.


title: Suomen elokuvakontakti

text: Vuonna 2016 yhdistyksen hallitus haki yhdistyksen konkurssiin. Syynä oli se, että opetus- ja kulttuuriministeriö lopetti yhdistyksen vuosittaisen toiminta-avastuksen epämääräisen taloudenpidon takia. Ministeriö perii yhdistykseltä takaisin 137 000 euroa avustuksia, joiden käytöstä on raportoitu puutteellisesti tai joita ei ole käytetty haettuihin tarkoituksiin. Suomen Kuvalehden elokuva-alaan erikoistuneen toimittaja Kalle Kinnusen mukaan konkurssi tuli alalle täysin yllätyksenä ja alan ammattilaisten "kismitys oli käsinkosketeltavaa". Yhdistyksessä oli sählätty taloudenpidon kanssa jo aiemminkin: esimerkiksi eräänä vuonna Elokuvakontaktilla yksinkertaisesti "unohdettiin" hakea festivaalitukea Helsingin lyhytelokuvafestivaalin järjestämiseen.


title: Suomen elokuvakontakti

text: Kesäkuussa 2017 Helsingin Sanomat uutisoi, että Helsingin poliisi tutkii mahdollista avustuspetosta järjestössä.


title: Käet

text:
Käet ("Cuculidae") ovat käkilintuheimo, johon kuuluu 5 alaheimoa, monia sukuja ja useita pitkäpyrstöisiä lajia.
Luettelo ei sisällä mahdollisia alalajeja.


title: Gabriel (nimi)

text: Gabriel on miehen etunimi.


title: Gabriel (nimi)

text: Gabriel on heprealaisperäinen nimi ja tarkoittaa 'Jumalan taistelijaa tai 'Jumala on voimakas', 'Jumala osoittaa voimansa'. Katolisella kirkolla on seitsemän Gabriel-nimistä pyhimystä. Raamatussa Gabriel oli yksi arkkienkeleistä.


title: Gabriel (nimi)

text:
Suomen almanakassa Gabriel on ollut vuodesta 1708, ja vuosina 1890–1907 se oli kirjoitusasussa "Gaabriel". Nimen korvasi suomalaisempi kirjoitusasu "Kaapo" 1928, mutta Gabriel palautettiin 1966 siitä johdettujen muunnosten rinnalle. Gabrielin nimipäivä on 24. maaliskuuta, päivää ennen Marian ilmestyspäivän perinteistä päivämäärää, koska Raamatun mukaan juuri arkkienkeli Gabriel ilmestyi Marialle ilmoittaen hänen synnyttävän Jeesuksen.
Maaliskuuhun 2017 mennessä Väestörekisterikeskuksen mukaan Suomessa on ollut kirjoilla 5 704 Gabriel-nimistä miestä ja muutama nainen.


title: Gabriel (nimi)

text: Henkilöitä, joilla Gabriel on sukunimenä, on lueteltu sivulla Gabriel (täsmennyssivu).


title: Raad ibn Zeid

text: Raad ibn Zeid (; s. 18. helmikuuta 1936 Berliini) on Irakin prinssin Zeid ibn Huseyinin ja Fahrelnissa Zeidin poika.


title: Raad ibn Zeid

text: Irakin kuningas Feisal II syrjäytettiin vuonna 1958 verisessä vallankaappauksessa. Zeid, joka oli hänen serkkunsa, asui vallankaappauksen aikana perheineen Lontoossa, jossa Zeid toimi Irakin suurlähettiläänä. Zeid oli Irakin perustuslain mukaan kruununperijä ja sai tukea vaatimukselleen sukulaisiltaan Jordaniasta.


title: Raad ibn Zeid

text: Prinssi Raad nai ruotsalaissyntyisen Margaretha Inga Elisabeth Lindin 30. kesäkuuta 1963 Södertäljessä Ruotsissa. Siviilivihkimistä täydennettiin uudella vihkiseremonialla 5. elokuuta kuninkaallisessa palatsissa Ammanissa. He saivat viisi lasta:


title: Hoatsinit

text: Hoatsinit, aikaisemmalta nimeltään töyhtökanat (Opisthocomidae) on hoatsinlintujen lahkon ainoa heimo. Siihen kuuluu vain yksi elossa oleva laji, hoatsin eli haisukäki ("Opisthocomus hoazin"), joka elää Etelä-Amerikassa. Lisäksi heimoon luetaan useita sukupuuttoon kuolleita lajeja, joita tavattiin myös Afrikasta ja Euroopasta.


title: Jonas Åkerlund

text: Jonas Åkerlund (s. 10. marraskuuta 1965 Bromma, Ruotsi) on ruotsalainen musiikkivideo- ja elokuvaohjaaja.


title: Jonas Åkerlund

text: Åkerlund oli black metal -yhtye Bathoryn rumpali ja perustajajäsen. 1990-luvun puolivälissä hän ohjasi muun muassa Roxetten musiikkivideoita. Kun Åkerlund oli ohjannut Madonnan ”Ray Of Light” -kappaleen musiikkivideon vuonna 1998, hänelle alkoi sadella ohjauspyyntöjä muiltakin alan tähdiltä ja yhtyeiltä, kuten Metallicalta, Christina Aguileralta ja U2:lta.


title: Jonas Åkerlund

text: ”Ray of Lightin” jälkeen Åkerlundista kehkeytyi Madonnan luotto-ohjaaja. Hän on ohjannut tälle muitakin musiikkivideoita sekä vuonna 2005 ilmestyneen "I’m Going to Tell You a Secret" -kiertuedokumentin


title: Jonas Åkerlund

text: Åkerlundin ensimmäinen kokopitkä elokuva oli vuonna 2002 ilmestynyt "Spun". Sen jälkeen ovat saaneet ensi-iltansa "Horsemen" (2009) ja "Small Apartments" (2012).


title: Turakot

text: Turakot (Musophagidae) on Saharan eteläpuolisessa Afrikassa elävä lintuheimo, joka on sijoitettu omaan turakolintujen lajkoonsa. Heimo jakautuu kuuteen sukuun. Harmaaturakoihin ("Crinifer"), töyhtöturakoihin ("Corythaixoides"), violettiharjaturakoihin ("Gallirex") ja metsäturakoihin ("Tauraco") kuuluu useampi laji.


title: Turakot

text: Turakojen heimoon kuuluu kaikkiaan yli 20 pitkäpyrstöistä ja useimmiten töyhtöpäistä lajia. Lajit ovat keskikokoisia, eivätkä ne osaa lentää kovin hyvin, mutta ne pystyvät juoksemaan nopeasti kasvillisuuden seassa. Turakojen asuinseutua ovat metsämaat ja savannit. Turakot käyttävät ravintonaan enimmäkseen hedelmiä ja muuta kasvillisuutta. Ajoittain ne saattavat syödä pieniä hyönteisiä ja selkärangattomia.


title: Pori Sinfonietta

text: Pori Sinfonietta () on Porin kaupunginorkesteri.


title: Pori Sinfonietta

text: Orkesteritoiminta alkoi Porissa vuonna 1877, jolloin Porin Soitannollinen Seura (Musikaliska sällskapet i Björneborg) perusti orkesterin kaupunkiin. Orkesteri soitti tuolloin pääasiassa viihde- ja tanssimusiikkia noin 15 enimmäkseen saksalaisen ammattimuusikon voimin. Ensimmäisenä kapellimestarina toimi urkuri Theodor Sörensen. Ensimmäinen konsertti järjestettiin Hotelli Otavan teatterissa 14. joulukuuta 1877 ja ensimmäinen sinfoniakonsertti vuonna 1902. Jean Sibelius johti orkesteria 2. joulukuuta 1904 Porissa ja Selim Palmgren esiintyi orkesterin pianosolistina vuosina 1900, 1905 ja 1910. Orkesterin toiminta jatkui vuoteen 1915 saakka.


title: Pori Sinfonietta

text: Porin kaupunginorkesteri syntyi 25. huhtikuuta 1938, kun kaupungissa tuolloin toimineiden Porin amatööriorkesterin eli Porin työväenorkesterin (p. 1926) ja Porin orkesteriyhdistyksen Porin Orkesterin (p. 1933) soittajistot yhdistettiin. Ensimmäisenä kapellimestarina toimi Ole Edgren. Aluksi kaupunki rahoitti toiminnan ja yhdistykset hoitivat hallinnon. Porin kaupunginorkesterista tuli musiikkilautakunnan alainen kunnallinen orkesteri 24. toukokuuta 1955. 1970-luvun lopulla kaikki soittajat olivat päätoimisia ammattimuusikoita.


title: Pori Sinfonietta

text: Vuonna 1993 orkesterin nimeksi tuli Pori Sinfonietta. Orkesteri toimii monipuolisesti kotikaupungissaan ja tekee vierailukonsertteja ympäröivään maakuntaan sekä eri puolille Suomea. Sinfoniettan ohjelmistoon kuuluvat niin sinfonia-, kamari- kirkkokonsertit, tilauskonsertit kuin laitos- viihde- ja lastenkonsertitkin. Pori Sinfonietta soittaa vuosittaisissa Porin Oopperan produktioissa. Orkesteri tekee myös säännöllisesti yhteistyötä Porin Filharmonisen kuoron kanssa.


title: Pori Sinfonietta

text: Orkesterin tukemiseksi on perustettu kannatusyhdistys Pro Pori Sinfonietta, jonka tehtävänä on luoda ja ylläpitää yhteyksiä Pori Sinfoniettan ja konserttiyleisön välillä. Konserttimatkat ja erilaiset tempaukset Sinfoniettan hyväksi ovat myös keskeinen osa yhdistyksen toimintaa. Yhdistys ylläpitää infopistettä Promenadikeskuksen aulassa Sinfoniettan konserttien yhteydessä.


title: Pori Sinfonietta

text: Pori Sinfoniettan pääsääntöinen konserttipaikka on vuonna 1999 valmistunut Promenadikeskus kaupungin ydinkeskustassa. Rakennuksessa sijaitsee viiden elokuvateatterin lisäksi 688-paikkainen Promenadisali, jota pidetään kokoistensa konserttisalien joukossa akustiikaltaan Suomen parhaana.


title: Rakkauden jumalatar

text: Rakkauden jumalatar () on Woody Allenin ohjaama ja käsikirjoittama yhdysvaltalainen komediaelokuva, jossa päärooleissa esiintyvät Allen itse sekä Helena Bonham Carter ja Mira Sorvino. Elokuva valmistui vuonna 1995.


title: Rakkauden jumalatar

text: Sorvino voitti sivuosaroolistaan Oscarin ja Golden Globen sekä oli ehdolla Bafta- ja SAG-palkinnon saajaksi. Lisäksi Woody Allen oli ehdolla parhaan alkuperäisen käsikirjoituksen Oscarista.


title: Rakkauden jumalatar

text: Lenny (Woody Allen) ja Amanda (Helena Bonham Carter) ovat aviopari, joka ei pysty saamaan omia lapsia, ja he päättävät adoptoida vauvan. Lapsen kasvaessa ja osoittautuessa älykkääksi Lenny tulee pakkomielteisen uteliaaksi lapsen biologisista vanhemmista.


title: Rakkauden jumalatar

text: Lopulta Lenny löytää adoptiolapsensa äidin Lindan (Mira Sorvino): tämä on prostitoitu ja osa-aikainen pornotähti, eikä hän juuri ole kiinnostunut henkisistä asioista. Lenny tahtoo kohentaa Lindan elämäntilannetta mutta joutuu taistelemaan tämän parittajaa ja yhteiskuntaa vastaan.


title: Jagex

text: Jagex (Java Gaming Experts) on brittiläinen online-pelien tuottaja. Jagexin toimistoja on ympäri maailmaa, mutta päätoimisto on Cambridgessä, Isossa-Britanniassa. Sen perusti Andrew Gower, veljensä Paul Gowerin kanssa joulukuussa 2001. Jagexin suosituin peli on maailmanlaajuisesti menestynyt "RuneScape". Jagexin työtä on myös pelisivusto FunOrb sekä MMOSG-peli "War of Legends". Tällä hetkellä (marraskuu 2016) Jagex on työstämässä uusia pelejä, "Stellar Dawnia" ja "8realmsia".


title: Luettelo motocrossin maailmanmestareista

text: Tämä on luettelo motocrossin maailmanmestareista. Vuoteen 2003 asti kilpailtiin kuutioluokissa. Vuosina 2004–2013 ajettiin MX1-, MX2- ja MX3-luokissa, ja vuodesta 2014 miesten luokkia on ollut vain kaksi, MXGP ja MX2. Naiset kilpailevat nykyisin oman luokkansa maailmanmestaruudesta.


title: Kaari Martin

text: Kaari Martin (s. 13. maaliskuuta 1972 Helsinki) on suomalainen tanssija, pedagogi ja koreografi. Hän on tullut tunnetuksi flamencotanssiteoksistaan, jossa on vaikutteita nykytanssista. Martinin johtama tanssiryhmä Compañía Kaari Martin on yksi menestyneimpiä Espanjan ulkopuolelta tulleita nykyflamencoryhmiä.


title: Kaari Martin

text: Kaari Martin on ainoa ykköspalkinnolla palkittu ulkomaalainen koreografi flamencon tärkeimmässä koreografiakilpailussa Certamen de Coreografía de Danza Española y Flamencossa.


title: Kaari Martin

text: Compañía Kaari Martinin teoksia ovat mm. Bernarda Alban talo (Lorcan näytelmästä 2001), La Kalevala (2003), Jöröjukka (2004), Kerro minulle sade (2006), Kaksi unta yhdessä (2007), Peppi Pitkätossu (2009), Korppi ja kello (2010) sekä Punainen nainen (2013). Tanssijana levytyksellä Roni Martin & Jukka Orma Tanssiinkutsu, lauluja Pentti Saarikosken runoihin. Martin on toiminut pedagogina Suomessa muun muassa Teatterikorkeakoulussa, Kansallisoopperan balettioppilaitoksessa, ja Helsingin konservatoriossa sekä Baltiassa ja Pohjoismaissa, muun muassa Tukholman Danshögskolanissa. Pohjoismaisen Flamencofestivaalin taiteellisen johtokunnan Suomen edustaja.


title: Kaari Martin

text: Kesäkuussa 2006 Compañia Kaari Martinin teos "Kerro minulle sade" palkittiin Madridin koreografiakilpailussa kolmannella palkinnolla, se oli ensimmäinen kilpailun viisitoistavuotisen historian aikana palkittu ulkomaalainen teos. Vuonna 2007 "Kerro minulle sade" kutsuttiin Madridiin "La otra mirada del flamenco" -sarjaan, jossa se sai erityisesti huomiota osakseen ensimmäisenä kansainvälisenä esityksenä sarjan 12-vuotisessa historiassa, jossa on aiemmin nähty useita Espanjan nimekkäimpiä esiintyjiä. Vuoden 2009 Helsingin Juhlaviikoilla Kansallisoopperassa esitettiin Kaari Martinin koreografia Peppi Pitkätossu. Martin myös tanssi teoksen nimiroolin.


title: Kaari Martin

text: Peppi Pitkätossun musiikki palkittiin helmikuussa 2010 Thalia-gaalassa Vuoden teatterimusiikkiteko-palkinnolla.


title: Kaari Martin

text: Vuonna 2010 Kaari Martin toteutti yhdessä Kansallisbaletin tähtitanssijan Minna Tervamäen kanssa paljon huomiota saaneen koreografian Sibeliuksen viulukonserttoon. Vuonna 2011 he myös esittivät teosta yhdessä viulisti Pekka Kuusiston kanssa.


title: Kaari Martin

text: Joulukuussa 2012 Compañía Kaari Martinin Korppi ja kello-teos voitti kolme pääpalkintoa maailman tärkeimmässä koreografiakilpailussa flamencossa. Kaari Martin voitti pääpalkinnon parhaasta soolokoreografiasta, Roni Martin parhaasta musiikista ja Erika Turunen parhaasta puvustuksesta. Koskaan aiemmin ei ole ulkomainen ryhmä vienyt kilpailun ykköspalkintoa.


title: Kaari Martin

text: Vuonna 2013 Martin sai Suomen kulttuurirahaston vuosipalkinnon merkittävästä kulttuuriteosta ja suomalaisen flamencon voittokulusta.


title: Kaari Martin

text: Helsingin Juhlaviikoilla elokuussa 2015 sai ensi-iltansa Martinien kokoillan teos KILL Carmen, joka sai loistavan vastaanoton kriitikoilta.


title: Kaari Martin

text: Maaliskuussa 2018 sai ensi-iltansa Compañía Kaari & Roni Martinin teos Anna Karenina, jonka kaikki esitykset olivat loppuunmyytyjä. Teos sai kriitikoilta ylistävät arvostelut ja mm. Helsingin Sanomat kirjoitti teoksesta, että "Anna Kareninassa esitetään klassikkotulkinnan sijaan klassikon roolien hajottaminen ja niiden syvätarkka analyysi nykyajassa".


title: Kaari Martin

text: Anna Kareninassa vanhenevan kreivin roolin tanssi Jorma Uotinen


title: Kaari Martin

text: Vuoden 2019 tammikuussa Kaari Martin palkittiin Vuoden Tanssintekijä-palkinnolla Helsingin Tavastialla järjestetyssä Etnogaalassa.


title: Art Acord

text: Artemus Ward Acord (17. huhtikuuta 1890 Prattsville, Utah – 4. tammikuuta 1931 Chihuahua, Meksiko) oli yhdysvaltalainen mykkäelokuvissa esiintynyt näyttelijä ja rodeomestari. Acordille on omistettu tähti Hollywoodin Walk of Fameen.


title: Art Acord

text: Hän syntyi Prattsvillessä, Utahissa, mormoniperheeseen. Acord työskenteli nuorena miehenä lehmipaimenena. Myöhemmin hän pääsi näyttelemään lännenelokuvissa. Hän myös kirjoitti kohtauksia ja teki stuntteja.


title: Art Acord

text: Acordin ura keskeytyi, kun Yhdysvallat liittyi ensimmäinen maailmansotaan ja Acord joutui rintamalle. Sodan loputtua hän palasi elokuva-alalle, mutta myöhemmin hänen uransa hiipui rankan alkoholin käytön johdosta. Elämänsä aikana Acord ehti näytellä yhteensä yli 100 elokuvassa, mutta monet niistä ovat tuhoutuneet.


title: Art Acord

text: Art Acord kuoli Chihuahuassa, Meksikossa, 4. tammikuuta 1931. Kuoleman viralliseksi syyksi kerrottiin itsemurha. Jotkut Acordin ystävistä kuitenkin väittivät, että meksikolainen poliitikko murhasi hänet, koska tämä oli löytänyt Acordin pelehtimässä hänen vaimonsa kanssa.